text:
Na: Ndahiro Tom
Imbwa iyo iriye umuntu nta nkuru ishyushye ibamo. Ikiba inkuru ni umuntu kwadukira imbwa akayishinga amenyo ku gakanu akayiruma. Ibitangazamakuru bikorera kuri murandasi mu Rwanda, bimaze iminsi byandika ko “umunyapolitiki” Faustin Twagiramungu yashyize ku rubuga rwe rwa Facebook inyandiko itaka ibikorwa byiza byagezweho na leta y’u Rwanda mu mwaka urangiye w’2016.
Inkuru ya Kigali Today yari ifite Umutwe “Kigali Convention Center ni Igitego mu bihugu byakolonijwe n’Ababiligi-Twagiramungu”; Umuryango uti “Twagiramungu avuga ko kubaka Kigali Convention Center ari igitego u Rwanda rwatsinze”. Abo muri RwandaUpdates bati “Exiled ex-PM Twagiramungu Lavishes Praise on 2016 Successes in Rwanda” naho Igihe.com kiti “Ibyo u Rwanda rwagezeho mu 2016 mu mboni ya Faustin Twagiramungu”.
Ijambo ribi ryaramamajwe
Birumvikana ko Twagiramungu kuvuga neza leta y’ubu y’u Rwanda ari ibintu bidasanzwe, nka ya nkuru y’umuntu babona yihererana imbwa akayishinga amenyo. Nkibisoma bwa mbere muri Kigali Today n’Umuryango byabaye ngombwa ko nshakisha kumenya imvaho y’icyo gitangaza cyabaye. Ibipfa kugaragara ko yavuze neza, usoma ibibibanziriza n’ibibikurikira ugasanga aho gushima yaragaye.
Ibyo nasomye ngasubiramo byanyeretse ko Twagiramungu nzi yakomeje kugira ibitekerezo bibi. Mu gihe cyo kwiyamamaza mu matora y’umukuru w’igihugu mu mwaka w’2003 yavugaga ko azaharanira kuvangura abanyarwanda.
Nasanze Twagiramungu w’2016-7 ari impuzamugambi nka CDR ya mbere no mu gihe cya jenoside yakorewe Abatutsi. Avuga ko “Ishyaka RDI-Rwanda Rwiza ryiteguye guhuza umugambi n’abandi…” Uwo mugambi akaba ari uwo kurwanya icyo yita “ingoma ngome” ya FPR n’ubutegetsi bwayo avuga ko “bugamije kugarura ubutegetsi bwa cyami mu Rwanda.”
Iyo ngengabitekerezo ya Twagiramungu ni iy’abaPARMEHUTU. “Abanyarwanda b’impirimbanyi babaye imena barwanya ingoma ya cyami isimburwa na repubulika, abandi bahangana n’ubutegetsi bw’igitugu bwa Habyarimana n’ishyaka rye MRND. Uwo murage ugomba gukomeza, abiyemeje kurwanya ingoma ngome … bagakomeza umurego…”
Ku bitangazamakuru bitumva iyo mvugo “impirimbanyi” yita “imena” bumva ari amagambo asanzwe. Nta kindi Twagiramungu atekereza uretse PARMEHUTU, kuko niyo yitwa ko yarwanyije “ingoma ya cyami” (Abatutsi) hakaza repubulika (ubutegetsi bw’Abahutu). Abo Twagiramungu abarirwamo ni abijunditse MRND kuko yasimbuye ndetse ikica cyangwa igatindahaza aba-PARMEHUTU yita “Abanyarwanda b’impirimbanyi babaye imena…”.
Ikindi cyirengagizwa n’ibitangazamakuru ni isano iba hagati y’ibyakozwe n’ “impirimbanyi” na jenoside yakorewe Abatutsi guhera 1994. Interuro ya mbere mu mahame remezo y’Impuzamugambi Ziharanira Repubulika (CDR) ni “Tumaze kubona ko Repubulika y’u Rwanda yugalijwe n’umwanzi wimilije imbere kugarura ingoma ya gihake n’iya cyami ishingiye ku butegetsi bwa Gatutsi…”
“Abahakana Revolusiyo yo muw’i 1959 baliyibagiza ko yatewe ahubwo n’akababaro karenze urugero Rubanda-Nyamwinshi yatewe n’ubuhake bw’ingoma Ntutsi bwalimo ubugome-bwinshi.” [Impuzamugambi Ziharanira Repubulika –CDR: Amahame Remezo n’Amategeko, 1992 p. 2-4]
Urebye ibyandikwaga na CDR icyo gihe usanga nta gishya mu ngengabitekerezo ya Twagiramungu uvuga muri iryo tangazo rye ryo kuwa 31 Ukuboza 2016 ko ishyaka rye rifite umugambi wo “Kuvugisha ukuri ku byerekeye ibyiswe amoko mu Rwanda.”
Uko kuri acamo amarenga ni gahunda ya CDR mucyo bise “Uko Ishyaka libona ibintu mu bihe bizaza” aho bavuga ko “Mu rwego rwa politiki, Ishyaka ryacu (CDR) libona ko imibanire y’amoko agize iki gihugu ali ikibazo gikwiye kwitabwaho. Kugira ngo iki kibazo gishobore gukemurwa neza ni ngornbwa mbere na mbere kwemera ko imbaga y’abanyarwanda igizwe n’arnoko atatu atandukanye kandi adahuje ubwiganze.” (Amahame ya CDR…p.5)
Twagiramungu ntiyemera iterambere ry’u Rwanda
Muri iyo nyandiko itangazamakuru ryamamaje Faustin Twagiramungu ntabwo yishimira ibyagezweho n’Abanyarwanda na leta yabo. Arabivuga uko bihari ariko agashyiramo kubigaya aho avuga ko bidafitiye akamaro abaturage muri rusange. Muri iyo nyandiko y’umuntu wishwe n’ubujiji agasabikwa n’ishyari, avugamo “n’ibyiswe imiturirwa isigaye isa n’umurato mu mujyi wa Kigali…”
Twagiramungu ntabwo yaba yemera ko igihugu cyungutse atemera uruhare rw’ubuyobozi bwatumye bigerwaho. “…umwaka w’2016 usize ibikorwa by’ingirakamaro byagombye kongerera u Rwanda ishema mu ruhando rw’amahanga, nubwo bwose isura yarwo ikomeje kwanduzwa n’ubutegetsi bubi bwa FPR-Kagame.” Keretse niba ari ukubera kuba umusaza w’umusazi. Ibyagezweho n’u Rwanda ntibyikoze.
Ni inyandiko yuzuyemo urwango. Twagiramungu, yita abantu abirasi, abanyabinyoma, “abantu bake bigize indobanure”; ko urubyiruko rwigishwa “amateka y’amatobano”…etc. Akagera n’aho avuga ko iterambere abantu babona atari ryo. Ngo ni “ubukire gafite (icyo yita agatsiko) kabonye ku buryo budasobanutse (blanchiment d’argent) bushingiye k’ubwambuzi, ubusahuzi bw’umutungo w’igihugu, cyangwa iminyago yo mu ntambara...”
Ibitutsi atuka abanyarwanda ni byinshi. Ko “bayoborwa butama”; “ingaruzwamuheto” ba “mpemuke ndamuke”…etc. Huzuyemo urwango rubi. Abanyarwanda abacamo ibice akavuga ko hari Abatutsi ngo “baremewe kuzajya mu ijuru”; kuri we ngo Abahutu babereyeho gusaba mungu kubabarirwa. Hari n’icyiciro yita “abashigajwe inyuma n’amajyambere (y’Intsinzi y’Inkotanyi)”, n’abo yita “abigwijeho ibya Mirenge,”…etc
Mbese ubona ko Twagiramungu yafashe amasomo ahagije mu ndirimbo za Bikindi Simon waririmbaga ko yanga Abahutu bagendera inzira ubugari, b’ibisahiranda …etc. Abatutsi bakitwa inzoka ziyuburura, …
Ahakana na jenoside mu buryo butaziguye
Kimwe n’abajenosideri benshi, uretse guhakana ireme ry’iterambere u Rwanda rugezeho Twagiramungu anahakana ko hari jenoside yakorewe Abatutsi. Kuri Twagiramungu niba hari abantu bishwe mu Rwanda ni Abahutu “Ni ngombwa kandi gutsindagira ko bene ayo majyambere y’umuvuduko udasanzwe, agaragara ko yikubiwe na bamwe mu banyarwanda, ahishe byinshi bifitanye inkomoko no gushaka kwibagiza no gutwikira amahano bafitemo uruhare rukomeye nko mu mubijyanye n’ubwicanyi bwakorewe Abanyarwanda muri rusange, ariko cyane abitwaga abahutu (ubu bitwa ukundi). Ibyo ari byo byose nta majyambere azahanagura cyangwa ngo yibagize amateka y’ibyabaye mu Rwanda hose, aho imirambo yatawe mu migezi, indi igatwikirwa mu mashyamba.”
Itangazamakuru ryubaka ntirikwiye guha inkunga ibitekerezo byica n’ibisenya. Ni kwa gutema ishami ry’igiti wicariye. Ingengabitekerezo ya jenoside n’urwango Twagiramungu yapakiye muri iyi nyandiko birigaragaza. Ni inandiko yo kugawa si iyo kwamamazwa.


c: text/html

text:
INGINGO YO KU GIFUBIKO | ESE ABAPFUYE BAZAZUKA?
Ni iki kitwizeza ko abapfuye bazazuka?
Ese kwizera ko abapfuye bazazuka ni ubupfapfa? Intumwa Pawulo si uko yabibonaga. Yarahumekewe maze arandika ati “niba ari muri ubu buzima gusa twiringira Kristo, turi abo kugirirwa impuhwe kurusha abandi bantu bose. Ariko noneho, Kristo yazuwe mu bapfuye aba umuganura w’abasinziriye mu rupfu” (1 Abakorinto 15:19, 20). Pawulo yemeraga ko umuzuko uzabaho nta kabuza. Ikibyemeza ni uko na Yesu yazutse * (Ibyakozwe 17:31). Pawulo yise Yesu “umuganura” kuko Yesu ari we wa mbere wazukiye kubaho iteka. Niba Yesu ari uwa mbere mu bazutse, birumvikana ko hari n’abandi bazazukira kubaho iteka.
Hari ikindi kimenyetso kitwemeza ko umuzuko uzabaho. Yehova ni Imana ivugisha ukuri. Bibiliya ivuga ko ‘Imana idashobora kubeshya’ (Tito 1:2). Yehova ntiyigeze abeshya kandi ntazigera abeshya. Ese yadusezeranya ko azazura abapfuye, akagaragaza ko abishoboye hanyuma ntabikore? Ibyo ntibishoboka.
Kuki Yehova azazura abantu? Ni uko abakunda. Yobu yaribajije ati “ese umugabo w’umunyambaraga apfuye, yakongera kubaho? Uzahamagara nanjye nkwitabe. Uzifuza cyane kureba umurimo w’amaboko yawe” (Yobu 14:14, 15). Yobu yizeraga adashidikanya ko Se wo mu ijuru umukunda yifuzaga cyane kumuzura. Ese Imana yarahindutse? Bibiliya isubiza igira iti “ndi Yehova; sinigeze mpinduka” (Malaki 3:6). Na n’ubu Imana yifuza kuzura abapfuye bakabaho neza kandi bishimye. Ibyo ni byo umubyeyi wese wuje urukundo yakwifuriza umwana we. Aho Yehova atandukaniye n’umubyeyi w’umuntu ni uko we afite ubushobozi bwo gukora ibyo yifuza byose.
Urupfu ni ikibazo giteye ubwoba ariko Imana ifite umuti wacyo
Yehova azaha Umwana we ubushobozi bwo kumara agahinda ababuze ababo maze bishime. None se Yesu abona ate umuzuko? Mbere yo kuzura Lazaro, Yesu yitegereje ukuntu bashiki ba Lazaro n’incuti ze bari bashenguwe n’ishavu maze na we “ararira” (Yohana 11:35). Ikindi gihe Yesu yahuye n’umupfakazi w’i Nayini wari wapfushije umwana we w’ikinege, maze Yesu ‘amugirira impuhwe, aramubwira ati “wikomeza kurira.” ’ Ako kanya yahise azura uwo mwana (Luka 7:13). Ibyo bigaragaza ko Yesu ababazwa cyane no kuba abantu bapfa kandi ko yiyumvisha agahinda gaterwa no gupfusha. Bityo rero azashimishwa cyane no kumara agahinda abapfushije ababo bo hirya no hino ku isi, bongere bishime.
Ese wigeze kugira agahinda bitewe no gupfusha? Ushobora kwibwira ko urupfu rudashobora kuvaho. Ariko Imana izaruvanaho, izure abantu ikoresheje Umwana wayo. Zirikana ko Imana yifuza ko nawe wazaba uhari icyo gihe, ukazabona abawe bazutse maze ukabahobera. Tekereza ukuntu uzashimishwa no kubana na bo ubuziraherezo, mukorana imishinga y’iteka!
Lionel twigeze kuvuga yaravuze ati “amaherezo naje kwiga ibyerekeye umuzuko. Mu mizo ya mbere bambwiraga ko umuzuko uzabaho, ariko nkabishidikanyaho. Ariko nyuma yo gusuzuma icyo Bibiliya ibivugaho, naje kwemera ko umuzuko uzabaho koko. Ubu mfite amatsiko yo kuzabona sogokuru yazutse.”
Ese wifuza kumenya byinshi kurushaho ku birebana n’umuzuko? Abahamya ba Yehova bazakwereka impamvu bemera badashidikanya ko umuzuko uzabaho, bakoresheje Bibiliya yawe. *
^ par. 3 Niba wifuza ibindi bisobanuro byemeza ko Yesu yazutse, reba igitabo kivuga ko Bibiliya yaturutse ku Mana (La Bible : Parole de Dieu ou des hommes ?), ku ipaji ya 78-86, cyanditswe n’Abahamya ba Yehova.
^ par. 9 Reba igice cya 7 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.

robotstxt: allowed

filter: keep


text:
ISOMO RYA 25
Ihema ryo gusengeramo
Igihe Mose yari ku musozi wa Sinayi, Yehova yamusabye kubaka ihema ridasanzwe ryitwaga ihema ry’ibonaniro, kugira ngo Abisirayeli bajye bamusengeramo. Bari kujya baryimukana aho bari kujya hose.
Yehova yabwiye Mose ati “bwira abantu batange ibyo bashoboye kugira ngo hubakwe ihema ry’ibonaniro.” Abisirayeli batanze imikufi, zahabu, ifeza, imiringa n’andi mabuye y’agaciro. Batanze ubwoya, ubudodo bwiza, impu z’inyamaswa n’ibindi byinshi. Batanze ibintu byinshi cyane kugeza ubwo Mose ababwiye ati “birahagije! Ntimuzane ibindi.”
Abagabo n’abagore b’abahanga ni bo bubatse iryo hema ry’ibonaniro. Yehova yabahaye ubwenge bwo gukora iyo mirimo. Hari abakaragaga ubudodo bakaboha imyenda, cyangwa bakayiteramo amabara. Hari n’abatunganyaga amabuye y’umurimbo, abandi bagacura ibintu muri zahabu, naho abandi bakabaza ibiti.
Abantu bubatse ihema ry’ibonaniro nk’uko Yehova yari yabibabwiye. Baboshye umwenda mwiza wagabanyaga iryo hema mo ibice bibiri, kimwe cyitwaga Ahera n’ikindi cyitwa Ahera Cyane. Mu gice cy’Ahera Cyane harimo isanduku y’isezerano. Yari ikozwe mu mbaho zisize zahabu. Mu gice cyitwaga Ahera harimo igitereko cy’amatara gicuzwe muri zahabu, ameza n’igicaniro cyo koserezaho imibavu. Mu rugo rw’urusengero hari igikarabiro gikozwe mu muringa, n’igicaniro kinini. Isanduku y’isezerano yibutsaga Abisirayeli ko basezeranyije Yehova ko bazajya bamwumvira. Uzi isezerano icyo ari cyo? Ni ukubwira umuntu ko uzamukorera ikintu runaka.
Yehova yatoranyije Aroni n’abahungu be ngo babe abatambyi mu ihema ry’ibonaniro. Bagombaga kuryitaho kandi bakaritambiramo ibitambo. Umutambyi mukuru Aroni, ni we wenyine wari wemerewe kwinjira Ahera Cyane. Yinjiragamo rimwe mu mwaka, agatamba igitambo cy’ibyaha bye, iby’umuryango we n’iby’ishyanga ryose.
Abisirayeli bubatse ihema ry’ibonaniro nyuma y’umwaka umwe gusa bavuye muri Egiputa. Bari babonye ahantu bazajya basengera Yehova.
Yehova yujuje iryo hema ikuzo rye, n’igicu kiboneka hejuru yaryo. Iyo igicu cyabaga kiri hejuru y’iryo hema, Abisirayeli bagumaga aho bari. Ariko iyo igicu cyavaga kuri iryo hema, bamenyaga ko bagomba kugenda. Bashinguraga ihema bagakurikira icyo gicu.
“Nuko numva ijwi riturutse kuri ya ntebe y’ubwami, rirangurura rigira riti ‘dore ihema ry’Imana riri kumwe n’abantu. Izaturana na bo kandi na bo bazaba abantu bayo. Imana ubwayo izabana na bo.’”—Ibyahishuwe 21:3


text:
Umuryango wa Seek and Save Humanity (SSHM) wifatanyije n’Abanyarwanda bose mu kwibuka ku ncuro ya 23 Jenoside yakorewe Abatutsi.
Umujura ntazanwa n’ikindi keretse kwiba no kwica no kurimbura, ariko jyeweho nazanywe no kugira ngo zibone ubugingo, ndetse ngo zibone bwinshi. (Yohana 10:10)
Hari muri Mata 1994 Imyaka 23 irashize Satani yifuje kurimbura u Rwanda n’Abanyarwanda ariko ntiyabigezeho kuko Yesu atanga Ubugingo bwinshi.
Akaga k’indengakamere katumye tubura abacu n’ibyacu. Si ibyo gusa ahubwo amarangamutima yarakomeretse bikabije n’umubano wacu n’Imana urahungabana kuko tutumva Impamvu twaguweho n’akaga kangana gatyo.
Hashimwe Yesu utanga Ubugingo bwinshi:
Iyo urebye aho igihugu kigeze mu iterambere,imibanire y’abantu n’ abandi, gusenga, kwiyubaka, agaciro, umutekano, amahoro uhita ubona urukundo rw’Imana n’Ubugingo Imana itanga.
Turasabwa kuba maso cyane no gusenga dukumira ibibi bizanwa na Satani kuko we ahora ahindura uburyo abikoramo bikitwa irindi zina gusa, iyo urebye: ubusinzi, ibiyobyabwenge mu rubyiruko, abakobwa bicuruza, gutandukana kw’abashakanye , induru ziri mu matorero ubona Satani agikomeje gukora ariko duhagurukiye rimwe buri wese agakora ibiri mu nshingano ze Satani azatsindwa tubeho mu byiza Imana yaduteguriye.
Imana yaturokoye urupfu rukomeye iracyakomeje kuturokora, twikomeze ku Mana itanga ubugingo bwinshi.
Niba wifuza gusengerwa cyangwa kugisha inama, waduhamagara kuri +250788422984. Dusengera ibyifuzo by’abantu k’ubuntu. Sangiza ubu butumwa inshuti zawe.
Pastor Desire
www.agakiza.org
Fcbk: Agakiza.org
Chaine YouTube: Agakiza.org


text:
Uruhuri rw’ibibazo ,Inzira y ‘inzitane Theo bosebabireba yatewe na Jenoside yakorewe abatutsi
Yanditswe na Ntirushwa Anaclet June 3, 2017
Umuhanzi Theo bosebabireba ahorana agahinda atazibagirwa aterwa na Jenoside yakorewe abatutsi , n’ ubuzima bw’ inzitane yaciyemo.Theo bosebabire umuhanzi w’ icyamare mu Rwanda no karere k’ ibiyaga bigari yashyize kumugaragaro […]
Umuhanzi Theo bosebabireba ahorana agahinda atazibagirwa aterwa na Jenoside yakorewe abatutsi , n’ ubuzima bw’ inzitane yaciyemo.Theo bosebabire umuhanzi w’ icyamare mu Rwanda no karere k’ ibiyaga bigari yashyize kumugaragaro indirimbo yo Kwibuka Jenoside yakorewe abatutsi mu 1994 , atangaza byishi k’uruhuri rw’ ibibazo yahuye nabyo mu mu buzima bwe kugeza ubu .
Aganira n’ umunyamakura wa ibyiringiro.rw umuhanzi Theo BOSEBABIREBA yadutangarije ko impamvu ari kwerekeza inganzo ye mu kwibuka jenoside yakorewe abatutsi mu Rwanda muri mata 1994 ari amateka.
Yagize ati :”impamvu zibitera ni nyinshi kuko jenoside yabaye ndi mukuru,bimwe narabibonye kandi nanjye byangizeho ingaruka,kugeza na n’uyu munsi sinzi iwabo wa mama ubyara , iki ni ikibazo gikomeya natewe n’ amateka ya Jenoside yabayeho agatuma mubura,bigatuma rero umuntu atabura ku bitekerezaho ngo agire icyo abivugaho nk’umunyarwanda cyane ko nanjye nagize ingaruka zabyo.”
Akomeza agira ati:” nyuma ya jenoside aho mama yavukaga ,bene wabo nta numwe warokotse ,nyuma y’ igihe gito mama nawe aza gupfa nuko tuyoberwa amateka ya mama gutyo.uretse ibi kandi hari n’ibindi umuntu yatekereza neza akabona kubisobanura”.
Umuhanzi Theo BOSEBABIREBA wamenyekanye mu ndirimbo zaririmbiwe Imana avuga ko kugeza ubu amaze gushyira hanze indirimbo zijyanye no kwibuka jenoside yakorewe abatutsi mu Rwanda muri mata 1994 zigera kuri 2 aho iya mbere yayisohoye mu mwaka wa 2011 akayita “Sinceceka” akaba muri uyu mwaka wa 2017 yongeye gushyira hanze indi ndirimbo yo kwibuka yise “Ntumpeho “.
Umuhanzi Theo BOSEBABIREBA yahuye n’ uruhuri rw’ ibibazo birimo ko umuhanzi yakuriye muri nyakatsi akora ibiraka byo gucukura imisarane,Yanyoye ibiyobyabwenge by’amoko anyuranye aho yagotomeye ku nkongoro irura cyane kuva muri 2003 ,Ntarashira umunaniro yakuye mu mishike yahinze ,Iyo avuga amateka ye, ikiniga kimurusha ingufu akihagararaho nk’umugabo, Ibaze gushyingura umubyeyi mu isanduku irangaye? “Ikiza urubwa” kandi koko “nta kure Imana itakura umuntu”.
Ni umuhanzi uri muri bamwe bakunzwe bikomeye kubera ubutumwa bwomora imitima y’abumva ibihangano bye.Yakunzwe bikomeye mu ndirimbo zakanyujijeho zirimo ‘Ikiza urubwa’, ‘Ibigeragezo si karande’, ‘Bosebabireba’, ‘Ingoma’ n’izindi,….
Uyu muhanzi afite amateka akakaye nk’uko abivuga ati:“natangiye gusogongera ku nkongoro byiganjemo ubuzima bubi nabanagamo na mama mu nzu ya muviringo y’ibyatsi ngakorwa mu bisebe kandi na papa wihakanye mama,nakuriye mu buzima bw’agahinda gusa, nababaye bihagije nkiri muto, iwacu twabaga muri nyakatsi mu buzima bubi cyane,nacukuraga imisarane, nikoreye imizigo, nahingiye abantu, nabaye umukozi wo mu rugo n’ibindi binyuranye umuntu aba yaraciyemo ….”
Theo Bosebabireba yaje i Kigali bwa mbere mu 1997 aje gukora akazi ko mu rugo gusa ntikamuhiriye kuko yirukanwe rugikubita. Yatonzwe bikomeye n’ubuzima bwo mu mujyi kuko yari amaze imyaka igera kuri 20 aba mu cyaro, aho yari amenyereye cyane guhinga, gucukura imisarane no kwikorera imizigo gusa.
Ati “I Kigali nahaje mu bihe bitandukanye nje gushaka ubuzima. Bwa mbere naje nzanwe n’umuntu wanshakiye akazi ko mu rugo, akazi karananiye kuko ubuzima bwo mu cyaro butandukanye n’ubwo mu mujyi. Iwacu nakuze turyama ku musambi ugeretse hejuru y’ibyatsi, twabaga mu nzu y’ibitaka ariko i Kigali nahasanze sima, habaga abasirimu […] Akazi karananiye burundu baranyirukana.”
Akomeza avuga ati:”Nasubiye mu cyaro ariko nagiriyeyo ibibazo, ariko nyuma naje kugaruka mara imyaka itatu i Kigali,nari umuzunguzayi, nacuruzaga imiti y’imbeba, sentoni, imbuma, inshinje, inzembe, ibikwasi…Kugira ngo ugurishe byasabaga gusakuza cyane uvuga urutonde rw’ibyo ufite. Narasakuzaga cyane nkabira ibyuya, bamwe baranyumvaga bagaseka bakansubirishamo kugira ngo baseke gusa”.
Akomeza avuga ko icyo gihe ubuzima bwari bubi cyane nta n’inyungu y’amafaranga magana atanu nabonaga ku munsi. Ibyo byarananiye nsubira mu cyaro guhingira abantu, nakomeje ibyo gucukura WC. Ibaze ko hari abo nahingiraga bakanyambura, ubuzima bwakomeje kugenda nabi.
Yongeraho kandi ko Ubuzima bw’i Kigali bumaze kwanga yasubiye mu cyaro nyuma y’igihe gito ahagana muri 2003 nyina arapfa asigara arera mushiki we umugwa mu ntege. Icyo gihe ibibazo byarushijeho kwiyongera biturutse ahanini kuri se wabihakanye.
Ati “Urumva n’ubuzima twabagamo mbere tukibana na mama bwari bubi, amaze gupfa twasigaye twenyine njye na mushiki wanjye muto na we yavukanye ubumuga bwo kutagira amaboko, ibibazo byarushijeho kwiyongera. Uwo Papa na we yakomeje kutwihakana, ibibazo biba byinshi…”
Mu mihango yo gushyingura nyina wa Theo Bosebabireba byabaye ingorabahizi kubona imbaho zifashishijwe mu gukora isanduku bamushyinguyemo kubera ubukene.
Ati “Umunsi wo kumushyingura abantu bateranyije amafaranga yo kugura imbaho amafaranga arashira isanduku ntiyuzura, ndibuka ko hari agatebe k’urubaho karekare bunze ku isanduku kugirango umurambo utagaragara, byari ibibazo.”
Yongeraho ati “Ibaze ko mama yapfuye iwacu tutaragira ubushobozi bwo kugura matola yo kuryamaho, twaryamaga ku misambi n’ibirere[by’insina]. Ubuzima bwari bubi bikabije kandi nanjye nta mashuri nagiraga ngo mbe nashaka akazi kazima, nakoraga ibyo byo guca incuro gusa kuko njye nize kera mbere ya Jenoside nagarukiye mu wa Gatatu naho sinaharangije, ubwo nize amashuri atatu abanza.”
Nyuma y’ubu buzima bukarishye kandi burura nk’umuravumbaTheo Bosebabireba ngo yishatsemo ubushobozi yinjira muri studio yari iya ADEPR aho icyo gihe yaririmbye indirimbo ya mbere yitwa ‘Bosebabireba’ n’urundi rukurikirane rw’indirimbo zari zigize album yahereyeho yise ‘Ibigeragezo si karande’.
Iyi album amaze kuyisohora abakirisitu mu nsengero zitandukanye batangiye kumutumira akabaririmbira bakamuhemba ari naho yakuye ubushobozi bwo kwishyura studio yamukoreye indirimbo.
Theo Bosebabireba yavutse ku itariki 3 Nyakanga 1977, yavukiye ahahoze hitwa i Kibungo ubu ni mu Karere ka Kayonza mu Cyinzovu mu ntara y’iburasirazuba, ubu akaba atuye mu mujyi wa Kigali,uyu muhanzi kandi yigeze guhabwa imodoka na peresida w’igihugu cy’uburundi Petero NKURUNZIZA ubwo yamuririmbiraga maze indirimbo ze zigakora ku mutima w’uyu mu Peresida.
Anaclet NTIRUSHWA/ IBYIRINGIRO.RW


text:
4 NZERI 2017
FINILANDE
Abahamya ba Yehova barimo guhumuriza abahungabanye muri Finilande
HELSINKI—Ku wa Gatanu tariki ya 18 Kanama 2017, hari mushiki wacu wahitanywe n’igitero bakeka ko ari ik’iterabwoba kibasiye abagore. Nanone icyo gitero cyahitanye undi mugore, naho abantu umunani barakomereka. Ibyo byabereye mu isoko ryo mu mugi wa Turku, uherereye ku nkombe zo mu magepfo y’uburengerazuba bwa Finilande. Icyo gitero kikimara kuba, abahagarariye ibiro bikuru by’Abahamya ba Yehova muri Finilande, umugenzuzi usura amatorero yo muri ako karere n’abasaza b’amatorero yo muri ako karere bahumurije abahungabanyijwe n’icyo gitero kandi barabafasha.
Veikko Leinonen, umuvugizi w’ibiro by’Abahamya muri Finilande yaravuze ati: “Ibi bintu biteye agahinda. Tubabajwe cyane na mushiki wacu w’umupayiniya waguye muri iki gitero kandi yarimo abwiriza mu ruhame. Tuzi neza ko nubwo umuntu yakwirinda ate, adashobora guhagarika ‘ibigwirira abantu,’ urugero nk’ibikorwa by’urugomo n’iterabwoba. Icyakora dukomeje guhumurizanya tunahumuriza umuryango w’uwo mushiki wacu. Dukomeje gusenga Yehova tumusaba guha amahoro yo mu mutima abantu bose bababajwe n’urupfu rwe. Nanone dukomeje gufata ingamba za ngombwa no kudaheranywa n’agahinda ahubwo tugakomeza umurimo wacu wo kubwiriza.”—Umubwiriza 9:11; Abaroma 15:13; Abafilipi 4:6, 7.
Mu rwego rwo guhumuriza Abahamya bo muri icyo gihugu, ibiro byacu biriyo byoherereje amatorero yaho amabaruwa. Nanone ibyo biro byashyizeho gahunda yo guhuriza hamwe Abahamya 135 bakora umurimo wo kubwiriza mu ruhame mu mugi wa Turku kugira ngo bibahumurize. Abapayiniya bagaragaje ubutwari kandi biteguye gukomeza gukora umurimo wo kubwiriza mu ruhame
Abantu benshi batuye mu mugi wa Turku, bahungabanyijwe n’icyo gitero cyagabwe mu gihugu cyabo kuko ubundi hasanzwe bavugwa ko ari hamwe mu hantu hatekanye ku isi. Nyuma y’icyo gitero, abavandimwe babateze amatwi kandi barabahumuriza binyuze ku murimo wo kubwiriza mu masoko no ku nzu n’inzu.
Ibiro byacu byo muri Finilande bishimishwa cyane no kuba abavandimwe bo hirya no hino ku isi bakomeje kubazirikana mu masengesho no kuboherereza ubutumwa bwo kubahumuriza (1 Petero 2:17; 5:9). Ikiruta byose, dushimira Yehova “Imana itanga ukwihangana n’ihumure.”—Abaroma 15:5.
Ushinzwe amakuru:
Ku rwego mpuzamahanga: David A. Semonian, Ibiro Bishinzwe Amakuru, +1-845-524-3000
Muri Finilande: Veikko Leinonen, +358-400-453-020


text:
(1) Yesu azakoraniriza hamwe abacunguwe bose (intore).
"Azatumisha abamarayika be ijwi rirenga ry’impanda, bateranye intore ze mu birere bine, uhereye impera y’ijuru, ukageza iyindi mpera yaryo." Matayo 24:31. Niba waremereye Yesu ngo agutegure mu mutima no mu bugingo, uzamuramutsa unezerewe nk’Umukiza wawe.
(2) Yesu azakangura abakiranutsi bazaba barapfuye.
"Kuko Umwami ubwe azaza, amanutse ava mu ijuru, aranguruye ijwi rirenga, hamwe n’ijwi rya marayika ukomeye, n’impanda y’Imana; nuko ABAPFIRIYE MURI KRISTO NI BO BAZABANZA KUZUKA." 1 Abatesalonike 4:16. Yesu natunguka, mu ijuru hazumvikana urusaku. Ijwi rye rikomeye rizumvikana ku isi yose. Rizamenagura ibituro byo mu marimbi yose maze rizure za miliyoni nyinshi z’abantu bamwemeye mu bihe byose byabayeho. Mbega uko uwo munsi uzaba ushimishije!
(3) Yesu azahindura abakiranutsi bose nagaruka -ntabwo ari abakiranutsi bapfuye gusa ahubwo n’abakiranutsi bazima azabahindura.
"Maze natwe abazaba bakiriho basigaye, DUHEREKO TUJYANANWE NA BO tuzamuwe mu bicu, gusanganira Umwami mu kirere. Nuko rero tuzabana n’Umwami iteka ryose." Umurongo wa 17.
Kugira ngo Kristo adutegurire kubaho iteka ryose, imibiri yacu ipfa azayihindura imibiri idapfa.
"Dore, mbamenere ibanga: Ntituzasinzira twese, ahubwo TWESE TUZAHINDURWA -mu kanya gato, mu kanya nk’ako guhumbya ubwo IMPANDA Y’IMPERUKA IZAVUGA. Impanda izavuga koko, ABAPFUYE BAZURWE UBUTAZONGERA KUBORA, natwe DUHINDURWE. Kuko uyu mubiri ubora ukwiye kuzambikwa kutabora, n’uyu upfa ukazambikwa kudapfa." 1 Abakorinto 15:51-53.
Kristo n’agaruka "twese tuzahindurwa." Bitekerezeho: nta rubagimpande izongera kubaho, nta bumuga buzabaho yewe nta na kanseri. Amavuriro azakingwa n’amazu aberamo ibyunamo ntazaba agifite icyo akimaze ubwo Kristo azaba agarutse!
(4) Yesu azatwara abakiranutsi bose mu ijuru.
Yesu ubwe yitangiye iryo sezerano ati "Nzagaruka mbajyane iwanjye"mu rugo rwa Data (Yohana 14:1-3). Petero avuga iby’umurage w’abakiranutsi "mwabikiwe mu ijuru" (1 Petero 1:4). Dushobora guhanga amaso imbere maze tukabona ibyiza biri mu murwa w’Imana, Yerusalemu Nshya, n’amahirwe tuzagira yo kurushaho kumenya Data wa twese wo mu ijuru.
(5) Yesu azakuraho ibibi byose n’umubabaro, ku buryo bitazongera kubaho ukundi.
Inkozi z’ibibi -abakomeje kwinangira bakanga impano yose y’ubuntu Kristo abaha -mu kuri biciraho iteka. Ubwo bazitegereza mu maso ha Yesu atungutse ku bicu, ibyaha bakoze bizatuma batihanganira kumureba; maze batakire imisozi n’ibitare bati "Nimutugweho, muduhishe amaso y’iyicaye kuri iriya ntebe n’umujinya w’Umwana w’Intama!"(Ibyahishuwe 6:16). Bazahitamo gupfa aho guhagarara imbere y’ijisho rya Yesu rireba byose.
Bazamenya ko ijwi rizaba ryumvikanira cyane mu bicu ari ryo igihe kimwe ryagiye ribingingira kwemera ubuntu bw’Imana. Abantu baharaniye mu buzima bwabo kwiruka inyuma y’amafaranga, ibibanezeza cyangwa imyanya y’icyubahiro bazagera aho basobanukirwe ko birengagije ikintu rukumbi cyari gifite agaciro gakomeye mu buzima.
Bizaba ari ibintu bibabaje cyane. Kuko mu kuri nti byari ngombwa ko hagira umuntu n’umwe muri abo bantu urimbuka. Imana ubwayo yaravuze iti "Sinezezwa no gupfa k’umunyabyaha" (Ezekiyeli 33:11). Yesu aratwinginga ati "Mwese abarushye n’abaremerewe, nimuze munsange, ndabaruhura" (Matayo 11:28). Nyamara ikibabaje ni uko bamwe banga kwitaba irarika ryayo rye ubuntu.
Thelordlovesyou.com


text:
Ubworozi ni kimwe bintu bihatse ndetse bibumbatiye byinshi mu bukungu bw’abanyarwanda haba mu Rwanda rwo hambere ndetse n’ubu.
Ubworozi ni kimwe bintu bihatse ndetse bibumbatiye byinshi mu bukungu bw’abanyarwanda haba mu Rwanda rwo hambere ndetse n’ubu.
Burya ngo nta mwuga utagira umwihariko aborozi bo hambere bari abanyabwenge kuburyo bwo hejuru aho bigaragarira muri bimwe mu bikorwa bakoraga. Ikindi kandi ubwo buhanga bugaragarira muri amwe mu magambo bakoreshwaga ari nabyo tugiye kurebera hamwe.
Amazi yuhirwaga inka kugirango zihodoke zirinde kandi zibangurirwe vuba yabaga ahitwa ku Iriba rihiye bakaryita imbuga cyangwa ibuga, iridahiye nkoho hose ho mugihugu bapfakuhira inka, ryitwa urwoyo. Amariba ahiye barayahagurukiraga, bagakora urugendo ruraza nzira ndetse n’iminsi ibiri. Urworugendo rujyakuhira kure, byitwa kurekera, abarukoze bayoboye inka zabo bakitwa abarekezi. Niba ari urugendo ruraye ijoro rimwe, bashoboraga gusiga inyana zikarara ukubiri nazanyina ibyo bakabyita kurara iragwe. Habaga ubwo inka icika nijoro, ishaka iyayo;ibyo bikitwa guhomora. amariba ahiye bayashakiraga n’akandi kamaro:ngo yavuraga inka indwara zimwe na zimwe ariko izabimenyerejwe buri mwaka zabibura zikagubwa nabi zigasogobwa.
Inka zuhirwaga mu cyi amariba ahiye, kugira ngo zibangurirwe ku mpeshyi zizabyare mu itumba, zibone ubwatsi bwinshi kumvura. Nanone inka yabyaraga mu cyi, mu minsi yambere ntiyakamwaga: bayiragiraga mu bwatsi bw’ bubonetse bwose. Nyamara iminsi ya mbere yo kuyihemba yararangiraga, igasigara yanamye irisha hamwe n’izindi, bikayizahaza, igakurizamo kurwara muhekenyi. Aborozi ba kera rero, ndavuga abari babizi uburyo, ntibabanguriraga inka za bo mugihe kizahurirana n’uko zibyara mu cyi.(Iyo ubwatsi bwaburaga hakaboho kwimuka bagiye gushaka ahantu hari ubwatsi babyita kugisha)
Twibuke kandi ko habagaho itegeko ryo kweza amariba imvura y’itumba ivuye hasi; kuko imvura iba yarayoboye mo imivu iyazana mo umwanda. Bavanaga mo amazi, iriba bakarisukura, bakabona kuryuhiraho. Iribaritejejwe itumba rivuye hasi bari bazi ko ritera muhekenyi mu nka. Uwo murimo wo kweza amariba(kimwe no kuyafukura mbere), byari bitegetswe abafite inka bose, bonyine;uwanze kubijya mo bakamukoma iryo riba, ntazashobore kuryuhiraho. Iribariteze ryitwa umugwira, n’amazi yaryo arimo umwanda akitwa umugwira.
Hariho amariba yakera cyane ategekwa n’Abatware bayagabanye, abaje kuhira bakabanza kubatura. Nyamara amariba menshi ntiyagiraga umutware w’Ibuga habanzaga kuhira uwatanze abandi gufata amazi, abandi bakaza gukurikirana ukobagiye bahamusanga. wajyaga gufata amazi, yazindukaga cyane akarema ku iriba, bwamara gucya akadahira umwanya waburi muntu wokuhira, witwaga umurambi. habaga ubwo haza umuntu w’ikinyamaboko agashaka guhuguza abandi umurambi(umwanya wo kudahira) wabo, bakarwana. kurwanira amazi byitwaga gukomata, ari byo byenderaho ryajambo ngo(inkomati).
yanditswe na: NIYIRORA Christian
Ibitekerezo
Ibi ndabikunze rwose Kanda hano umusubize
Niyirora uri Umugabo udaterwaho undi! Uzatuvire imuzi ibyerekeranye n'Imana y' I Rwanda. Kanda hano umusubize
Byiza rwose , ur' umugabo cyane NIYIRO murasobanutse cyane , mukomereze aho tubari inyuma kandi turabashyigikire ! Kanda hano umusubize


text:
Ubushize twavuze ku bintu abantu bizera ko bazabona mu rushako (les expectatives) bishobora no kubasenyera mu gihe bikabije, cyangwa se bitarimo gushyira mu gaciro.
Muri byo, harimo kwizera urushako rw’indoto, urugo ruzira amakimbirane, guhuza muri byose buri gihe no kugira umugabo/umugore utazigera ahinduka.
Soma: Icyizere kiraza amasinde: Kwizera byinshi ku rushako biba intandaro yo gusenya
Uyu munsi tubifashijwemo na Fernando Zabala mu gitabo Differents Certes mais Inseparables, turavuga uburyo bwo gucunga ibyo buri wese yiteze ku rushako, akaba ari na cyo kiranga abantu babanye neza.
Mu gitabo cyitwa Fighting for your marriage cyanditswe na Howard Markman, Scott Stanley na Susan Blumberg, bemeza ko ibyo umuntu yiteze ku rushako bishobora gusenya, kimwe n’uko bishobora kuba intandaro yo kwegerana kurushaho mu bashakanye.
Dora uburyo wakwirinda ko ibyo witeze ku rushako byagusenyera nk’uko bisobanurwa na Zabala
Gushyira mu gaciro
Mbere yo kumva wahemukiwe cyangwa wabihiwe n’urushako kuko wabuze icyo wari witeze ku wo mwashakanye banza wibaze niba ibyo wari ukeneye bifite agaciro nyako, niba uri mu kuri.
Hari ababa bizeye ko bazahora bumva ibintu kimwe n’abo bashakanye, ku buryo hatabaho kunyuranya ibitekerezo n’ibindi. Mbere yo kurakazwa n’uko mutari kumva ibintu kimwe, banza wibaze niba ari ngombwa ko buri gihe mubibona mu buryo bumwe.
Mbere yo kurakazwa n’uko uwo mwashakanye yagiye mutajyanye, banza wibaze niba nta burenganzira afite bwo kugira igihe cye wenyine ari kumwe n’inshuti ze zindi, nk’uko nawe ubikenera.
Ese byaba biri mu gaciro ko umugabo/umugore wawe ahora yiteguye gukora imibonano mpuzabitsina igihe ubikenereye cyose n’iyo yaba ananiwe ngo ni uko ariko wabyifuzaga mutarashakana?
Hari byinshi umuntu aba yibwira ko azabona mu rushako ariko bitandukanye n’ukuri mu buzima. Buri wese afite uburenganzira bwo kugira indoto, ariko kugenzura niba ibyo witeze biri mu gaciro ni ingenzi mu mibanire n’uwo mwashakanye.
Abashakanye bagomba kubwirana ibyo bifuzanyaho
Kugira ngo abashakanye badatandukanywa n’ibyo buri wese yari yiteze ku rushako, ni ngombwa ko babwirana mu buryo bweruye buri wese icyo akeneye ku wundi.
Mubwirane icyo buri wese akeneye haba kwitabwaho (affection), mu mibonano mpuzabitsina, mu busabane, mu myemerere n’ibindi.
Ikosa rikunda kubaho ni uko buri wese ategereza ko undi azivumburira icyo mugenzi we ashaka, kandi atabivumbura hakabaho kurakara no kubihirwa mu rushako.
Si byiza na gato gutegereza ko umugabo/umugore wawe asoma mu bitekerezo byawe ngo amenye ikigushimisha.
Iyo habayeho kuganira buri wese akamenya icyo undi yifuza, kubasha gucunga ibyo buri wese yari yiteze ku rushako biroroha kurushaho.
Guharanira gushimishanya
Inshuro nyinshi iyo abantu bamaze gushakana, bagabanya ingufu bashyiraga mu gushimishanya.
Nyamara, burya ngo guharanira gushimishanya byakagombye gukomeza ku rugero rumwe n’urwo mwarimo mu gihe cyo kurambagizanya, cyangwa mugishakana.
Mu gihe abashakanye bakomeje gushyira imbaraga mu gushimishanya, bizanaborohera kugera kuri zimwe mu nzozi bifuzaga ku rugo rwabo, n’ibitagezweho bibashe gucungwa no kumvikanwaho.
Scott Stanley, umwe mu bashakashatsi bakomeye mu bijyanye n’imibanire y’abashakanye avuga ko uburyo nyabwo bwo kwirinda ko ibyo abantu biteze bitazabasenyera, ari ukubanza kubimenya.
Ibaze uti “Ni iki narotaga ku rushako rwanjye? Mu nzozi ninjiranye mu rushako ni izihe zabaye impamo? Ni izihe zitaraba impamo?
Nyuma yo kwisubiza ibi bibazo hakurikiraho gushyira inzozi zawe mu byiciro, ukurikije iziri mu gaciro (raisonables) n’izitagendeye ku kuri, zikabije (deraisonables).
Urugero, niba warizeraga ko uzagira urugo rutagira amakimbirane, iki kiri mu nzozi zidashyize mu gaciro.
Niba wifuza kunezererwa mu rushako rwawe ukanateganya ko rimwe na rimwe hazajya bahaho kubabara ariko bigashira, aha uri mu kuri, ushyize mu gaciro
Nyuma yo gushyira ibyo wari witeze mu byiciro, hakurikiraho gushyingura ibitari mu gaciro, ugashakisha uburyo wagera ku biri mu kuri, ugerageza kuzana impinduka nziza mu rushako rwawe.


text:
ISOMO RYA MBERE
Igitabo cy’Abacamanza (Abac 6, 11-24a)
Muri iyo minsi, 11Umumalayika w’Uhoraho araza yicara mu nsi y’igiti cy’umushishi cy’i Ofura, cyari icya Yowasi wo mu nzu ya Abiyezeri. Umuhungu we Gideyoni yasekuriraga ingano mu kinogo bengeragamo, kugira ngo azihungishe Abamadiyani. 12Umumalayika w’Uhoraho aramubonekera maze aramubwira ati «Uhoraho ari kumwe nawe, musirikare w’intwari! » 13Gideyoni aramusubiza ati « Ni ko se Mutegetsi wanjye ! Niba Uhoraho ari kumwe natwe, ni kuki ibi byose bitwugarije ? Byaba se biri he, ibitangaza byose abasekuruza bacu batubwiraga bagira bati ‘Uhoraho se si We wadukuye mu gihugu cya Misiri ?’ None rero Uhoraho yaradutereranye, atugabiza Abamadiyani ! » 14Nuko Uhoraho arahindukira, aramwitegereza maze aramubwira ati «Genda ukoreshe izo mbaraga ufite, maze lsraheli uyikize Madiyani. Koko kandi ni jye ukohereje ! » 15Ariko Gideyoni aramubaza ati «Ni ko se Mutegetsi wanjye, Israheli nzayikiza nte ? Inzu yanjye ni yo isuzuguritse mu mazu ya Manase ; kandi nanjye ni jye muto mu rugo rwa data! » 16Uhoraho aramubwira ati «Nzaba ndi kumwe nawe, bityo uzatsinda Abamadiyani bose icyarimwe.» 17Gideyoni aramusubiza ati « Niba koko nabonye ubutoni imbere yawe, binyerekeshe ikimenyetso ko ari wowe tuvugana. 18Ndagusabye ngo ntutirimuke hano kugeza ubwo ngaruka nkuzaniye ituro, maze no kurihereza imbere yawe.» Uhoraho aramubwira ati « Ndaguma aha kugeza ubwo uri bugaruke.»
19Gideyoni araza abaga umwana w’ihene, afata ifu yuzuye igitebo ayikoresha imigati idasembuye, ashyira inyama mu nkangara n’amaraso mu cyungo, maze byose abijyana mu nsi y’igiti cy’umushishi arabihereza. 20Umumalayika w’Imana , aramubwira ati « Fata inyama n’imigati idasembuye, ubishyire hejuru y’urutare maze ubisukeho amaraso ! » Nuko Gideyoni abigenza atyo. 21Umumalayika w’Uhoraho atunga isonga y’inkoni yari afashe mu ntoki, maze ayikoza kuri za nyama no kuri ya migati idasembuye. Nuko umuriro ucucumuka muri rwa rutare, maze utwika za nyama na ya migati idasembuye. Ibyo birangiye, Umumalayika w’Uhoraho arazimira ntiyongera kumubona. 22Nuko Gideyoni abona ko yari Umumalayika w’Uhoraho, ni ko kuvuga ati «Nyagasani Mana, koko nabonye Umumalayika w’Uhoraho !» 23Uhoraho aramubwira ati « Gira amahoro ! Humura; ntuzapfa.» 24aAho hantu Gideyoni ahubakira Uhoraho urutambiro, maze arwita «Uhoraho-Mahoro.»
ZABURI (Zab 85 (84), 9, 11-12, 13-14)
Inyik/ Uhoraho, abakwizeye ubahe amahoro.
Ndashaka kumva icyo Uhoraho Imana avuze ;
aravuga iby’amahoro y’umuryango we n’abayoboke be,
bapfa gusa kudasubira mu busazi bwabo.
Impuhwe n’ubudahemuka byarahuriranye,
ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
IBANGONDIRIMBO RIBANZIRIZA IVANJILI (2 Kor 8, 9)
Alleluya Alleluya.
Yezu Kristu, ni We mukire wemeye kwigira umukene,
kugira ngo adukungaharishe ubukene bwe.
Alleluya.
IVANJILI
+ Matayo (Mt 19, 23-30)
Muri icyo gihe, 23Yezu abwira abigishwa be ati «Ndababwira ukuri : kwinjira mu Ngoma y’ijuru biraruhije ku mukungu! 24Koko nongere mbibabwire : byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma y’ijuru.» 25Abigishwa bumvise ayo magambo baratangara cyane, barabaza bati « Ni nde ubasha kurokoka ?» 26Yezu arabitegereza maze arababwira ati « Ku bantu ntibishoboka, ariko ku Mana byose birashoboka. » 27Nuko Petero araterura aramubwira ati «Nkatwe twaretse byose tukagukurikira tuzamera dute?» 28Yezu arabasubiza ati «Ndababwira ukuri : mwebwe mwankurikiye, igihe byose bizavugururwa, igihe Umwana w’umuntu azaba aganje ku ntebe ye y’ikuzo, namwe muzicara ku ntebe cumi n’ebyiri mutegeke imiryango cumi n’ibiri ya Israheli ; 29n’umuntu wese uzaba yararetse amazu, cyangwa abavandimwe be, cyangwa bashiki be, cyangwa se, cyangwa nyina, cyangwa abana, cyangwa isambu ye abitewe n’izina ryanjye, azabisubizwa incuro ijana kandi azatunga ubugingo bw’iteka. 30Abenshi mu ba mbere bazaba aba nyuma, n’abenshi mu ba nyuma bazaba aba mbere.»


text:
Bamwe mu baturage batuye hirya no hino mu karere ka Gatsibo,baravuga ko babangamiwe bikomeye n’ubwambuzi bw’abasore n’inkumi bakinira urusimbi ku karubanda,kubera ko biteza umutekano muke hagati y’abakina urusimbi n’abaruririrwamo hakiyongeraho no gukimbirana kw’abashakanye iyo umwe muribo yaririwe mu rusimbi.
Aba baturage bavuga ko iki kibazo cy’urusimbi rukinirwa ku karubanda kibabangamiye cyane kubera ko usanga n’abana babo basigaye babiba amafaranga bakajya kuyakinisha urusimbi.
Bamwe muri aba baturage baganiriye n’ izubarirashe.rw ubwo ryabasangaga hirya no hino mu Karere ka Gatsibo bavuga ko abakina urusimbi bizeza abaturage ko baribushyireho make bakabungukira menshi,ariko bikaza guteza imvururu iyo umuturage abariye amafaranga menshi bakayamwima cyangwa bamurya amafaranga menshi umuturage nawe agahita ashoza intambara.
Karasanyi Jean Baptiste umwe mubaturage baganiriye n’izubarirashe.rw,ubwo ryamusangaga aho bakiniriga urusimbi mu isoko rya Rwagitima riherereye muri aka karere,yavuze ko urusimbi ari nk’ubundi bujura bwose,bityo asaba ko abaturage bakwigishwa mu rwego rwo kuvugurura imyumvire yabo bakabona amafaranga ari uko aturutse mu maboko yabo,ndetse asaba n’inzego zishinzwe umutekano kujya zibikurikirana kuko hari igihe usanga abagize urwego rwunganira akarere mu mutekano barebera kandi urusimbi ruri muri bimwe biteza umutekano muke byaba mu masoko cyangwa mu nsisiro (centres) zitandukanye.
Aganira n’izubarirashe Karasanyi yagize ati “biriya njyewe mbifata nk’ubujura kuko iyo umuriye menshi ntiyemera kuyaguha,ikindi kandi n’umuturage iyo bamuriye menshi ntiyemera kuyatanga,ntubonye uriya mugore bariye ibihumbi bitandatu imvururu ateje,hariya rwose ushobora kurya umuntu agahita agutera icyuma akakwaka ayo ufite”.
Murekatete Cecile uvuga ko akomoka mu murenge wa Gasange waganiriye n’izubarirashe.rw,ubwo yari amaze kuribwa n’urusimbi amafaranga angana n’ibihumbi bitandatu agatera amahane ariko bikarangira atayagarujwe, yagize ati: >
Uwitwa Karisa umwe mu basore bacuruza urwo rusimbi,uvuga ko akomoka mu mujyi wa Kigari mu karere ka Gasabo, ariko akaba akorera mu karere ka Gatsibo ibijyanye no gucuruza urusimbi,avuga ko ubushomeri bw’imyaka itatu yahuye nabwo nyuma yo kurangiza amashuri yisumbuye, aribwo bwatumye ateka umutwe afatanyije n’abakozi be bane akoresha kandi akabasha kubahemba amafaranga aba yungukiye mu rusimbi.
Uyu musore avuga ko kugirango yigarurire imitima y’abamugana ngo afata abasore n’inkumi bakajya bakina bakamurya amafaranga menshi,akayabaha noneho abaturage bakaza bakamurya nawe akabarya ariko akazirikana ko agomba gukuramo inyungu ye ndetse n’ayo ari buhembe abo yakoranye nabo.
Aganira n’izubarirashe uyu Karisa yagize ati “ubundi aho kugirango ujye kwiba wacanga ino karita,kubera ko iyi karita nta muntu ukora mu mufuka,njye nize ishami ry’ubumenya muntu mu mashuri yisumbuye,iyo nkuriye mbanza kureba niba hari ingaruka byangiraho nabona uri injiji nkavuga nti ndaguhamije ariko iyo mbonye nawe utoroshye ndayagusubiza kugira ngo utambihiriza akazi,mu mutwe dufite ubuhanga kandi biradutunze”.
Icyo aba baturage bifuza,ngo ni uko uru rusimbi rwahagarikwa burundu kubera ko uretse kubangamirwa n’icyo bita ubujura bwahinduye isura,ngo uru rusimbi runateza umutekano muke.


text:
Guverineri w’Intara y’Iburasirazuba Kazayire Judith yamaganye abahunuzi b’ibinyoma bahanurira abaturage ibitari byo.
Uyu muyobozi yasabye abantu bose kutemera ibihuha bivugwa cyane n’abiyita abanyamasengesho bahahamura abaturage bakababuza kwiteza imbere.
Guveneri Kazayire yabivugiye mu nama ubwo yahuraga n’abafanyabikorwa mu iterambere mu Karere ka Ngoma ku wa 13 Kamena 2017
Aba bafatanya bikorwa bari biganjemo abayobozi b’amadini bagaragarijwe ingero nyinshi mu Ntara y’Iburasirazuba aho imiryango yagiye ita ingo zayo bakajya hanze y’igihugu ngo kubera ababahanuriye ko hagiye kuba amapfa, intambara n’ibindi bizazane n’inzangano bikura abantu imitima.
Guverineri Kazayire yagize ati “Hari amakuru twabonye y’abantu biyita abahanuzi ariko bahanura ibihuha n’ibinyoma kandi n’abandi bakabayoboka mu binyoma byabo”.
Guverineri Kazayire yavuze bamaze iminsi babiganiraho n’abayobizi b’amadini aho basanze ko ari ibihuha bigamije kugira ingaruka ku matora y’Umukuru w’Igihugu yo muri Kanama 2017.
Abayobozi b’amadini bakaba biyemeje gukora ibishoboka byose “kugira ngo hakumirwe abahanuzi bahanurira mu byumba by’amasengesho bitazwi”.
Mu ngero zatanzwe z’abantu bahungishijwe n’ibihuha, hagaragayemo imiryango 6 y’i Nyagatare, iyindi Rwamagana, Bugesera, na Ngoma cyane cyane mu mirenge ya Mugesera Karembo na Remera.
Guverineri yasobanuye ko “Aba bantu bagenda bamaze kugurisha utwabo ariko akenshi iyo bageze hanze bikabayobera baragaruka nta kintu bakigira bakabera umuzigo igihugu”.
Iryivuze Izayi witabiriye iyi nama wo mu murenge wa Remera, avuga ko yiyumviye “ubuhanuzi bw’intambara mu murenge akomokamo wa Remera.
Ati: “Jyewe niyumviye ubuhanuzi bw’intambara iwacu ariko twahereyeko duhamagaza abayobozi b’amadini dufata ingamba zo kwigisha abayoboke kwirinda ibyo bihuha”.
Iyi nama yaje ikurikira indi yaguye yari ihuje abayobozi b’amatorero n’amadini yabereye ku kicaro cy’Intara y’Iburasirazuba ku wa 30 Gicurasi 2017 aho ubu “buhanuzi bw’ibinyoma” bwagarutsweho hagafatwa imyanzuro yo kujya hiyambazwa inzego z’ubuyobozi kugira ngo ibihuha bikumirwe.


text:
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 3, 1-13)
Nkoramutima yanjye, 1dore ijambo rigomba kwizerwa : ni uko umuntu wumva ashaka kuba umwepiskopi, aba yifuje gushingwa umurimo mwiza cyane. 2Ariko rero, umwepiskopi agomba kuba ari umuntu w’inyangamugayo, washyingiwe rimwe risa, ntagire inda nini, agacisha make, akagira ubupfura, akamenya kwakira neza abamugana kandi akaba ashoboye ibyo kwigisha, 3ntabe umunywi cyangwa umunyarnahane, ahubwo agahorana ineza, akazira gushotorana kandi ntabe umunyabugugu. 4Akamenya kugenga urugo rwe no gutoza abana be kumvira ; ibyo byose bigakorwa mu bwiyubahe. 5None se koko umuntu utazi gutegeka urugo rwe bwite, yashobora ate kwita kuri Kiliziya y’Imana? 6Byongeye, ntazabe ari umuntu ugarukiye Imana mu bya vuba, hato atazatwarwa n’ubwirasi bigatuma acirwa urwa Sekibi. 7Ubundi kandi, rubanda rwo hanze rugomba kuba rumuvuga neza kugira ngo atavaho yamaganwa, cyangwa akongera kugwa mu mitego ya Sekibi.
8Abadiyakoni na bo bagomba kuba ari abantu b’inyangamugayo, bazira uburyarya, ntibarenze urugero mu kunywa inzoga, cyangwa ngo bararikire inyungu zidaciye mu mucyo. 9Bagomba kandi gukomera ku iyobera ry’ukwemera, barangwa n’umutimanama ukeye. 10Na bo kandi bazabanze babagerageze, hanyuma nibasanga ari indakemwa, bazabone kubashinga umurimo w’ubudiyakoni. 11N’abagore ni uko : bagomba kuba ari inyangamugayo, ntibabe abanyamazimwe, ntibagire inda nini kandi bakaba indahemuka muri byose. 12Abadiyakoni bagomba kuba barashyingiwe rimwe risa, bakanamenya gutegeka neza abana babo n’ingo zabo bwite. 13Koko rero, abatunganya neza imirimo bashinzwe bibahesha umwanya w’icyubahiro, bakanabikesha gushira amanga mu kwemera bafitiye Kristu Yezu.
ZABURI (Zab 101 (100), 1-2ab, 2cd-3ab, 5,6)
Inyik/ Ngiye kwibanda ku nzira y’ubutungane.
Ngiye kuririmba impuhwe n’ubutungane,
maze ngucurangire, wowe Uhoraho.
Ngiye kwibanda ku nzira y’ubutungane ;
mbese uzansanganira ryari ?
Nzaharanira ubutungane bw’umutima wanjye,
mu bo tubana.
Sinzigera nshimishwa n’ibidakwiye,
nk’uko nanga imyifatire y’abahakanyi.
Ubeshyera mugenzi we rwihishwa, nzamucecekesha.
Abasuzugura abandi n’abirata, abo sinzabihanganira.
Mu gihugu, nzahitamo abantu b’inyanganugayo,
kugira ngo abe ari bo bankikiza.
Ugendera mu nzira iboneye,
ni we uzambera umunyamirimo.
IBANGONDIRIMBO RIBANZIRIZA IVANJILI (Lk 7 ,16)
Alleluya Alleluya.
Nihasingizwe Nyagasani Imana yacu :
yasuye umuryango we awusubiza ubuzima.
Alleluya.
IVANJILI
+ Luka (Lk 7, 11-17)
Muri icyo gihe, 11Yezu arakomeza ajya mu mugi witwa Nayini. Abigishwa be n’abandi benshi baramukurikira. 12Ngo agere hafi y’irembo ry’umugi, ahura n’abahetse umurambo bajya guhamba umuhungu w’ikinege, nyina akaba yari umupfakazi ; kandi abantu benshi bo muri uwo mugi bari bamuherekeje. 13Nyagasani amubonye amugirira impuhwe ; aramubwira ati «Wirira.» 14Nuko yegera ikiriba agikoraho, abari bagihetse barahagara. Aravuga ati « Wa musore we, ndabigutegetse haguruka ! » 15Nuko uwari wapfuye areguka, aricara atangira kuvuga. Yezu amusubiza nyina. 16Bose ubwoba burabataha, basingiza Imana bavuga bati « Umuhanuzi ukomeye yaduturutsemo, kandi Imana yasuye umuryango wayo. » 17Iyo nkuru isakara muri Yudeya yose, no mu gihugu cyose kiyikikije.


text:
Isuku muri Islam "Attwahaara"
Muri Islam, ijambo atwaharat risobanura isuku yo kwiyeza no kwitagasa wikuraho umwanda usanzwe ndetse na NAJISI.
ATWAHARAT (isuku): Mu mategeko ya Islamu bivuga kwisukura wikiza imyanda y'amoko yose.
AMOKO Y'ISUKU
Muri Islam isuku igizwe n'ibice bibiri: Isuku yo kwiyeza cyangwa kwiyuhagira wikuraho imyanda ituruka muri imwe mu nzira ebyiri (kwituma byoroshye n'ibikomeye). Iyi suku ifite amoko atatu: Kwikuraho imyanda ikomeye Kwikiza imyanda yoroshye ivanwaho no gutawaza Attayamamu (Kwisukuza itaka) Kwikuraho imyanda ikomeye Iyi suku ikorwa ku mubiri igihe umuntu yiyuhagira kubera impamvu z'imihumano itatu ikurikira:
Guhumana (IJANABA): Ni uguhumana biterwa no Guhuza ibitsina (imibonano mpuzabitsina) hagati y'umugabo n'umugore, kwirotera, gusohokwamo amazi mvangingo (MANIY) bitewe no kwirotera, kwikinisha, gutekereza n'ibindi.
IMIHANGO: Kubagore cyangwa abakobwa ya buri kwezi IBISANZA: Kubagore babyaye cyangwa abakuyemo inda.
Kwikiza imyanda yoroshye ivanwaho no gutawaza Attayamamu (Kwisukuza itaka): Ni isuku isimbura izo zombi (Kwikuraho imyanda ikomeye no Kwikiza imyanda yoroshye ivanwaho no gutawaza). Ni isuku yo kwiyezaho imyanda, ibizinga ndetse na najisi. Iyi suku ikorwa ahantu hatatu ariho: Kumubiri: Amoko yo gusukura kumubiri: Gutawaza (Al-wudhu'u) Kwiyuhagira (Al-ghusulu) Kwisukuza itaka (Tayamamu) Ku myambaro Ahantu hasengerwa n'aho utuye
UMWANYA W'ISUKU MURI ISLAM
Isuku muri Islam ni itegeko (WAJIBU) kuri buri muislamu n'umuislamukazi igihe ahumanye cyangwa afite umwanda wo murwego rworoheje cyagwa rukomeye. Iryo tegeko rero tukaba turisanga muri QOR'ANI no mu migenzo (SUNNAT) y'Intumwa y'Imana Muhamad (Imana imuhe amahoro n'imigisha). Muri Qor'ani, Imana iragira iti:
"Yemwe abemeye, nimujya gusali (gusenga) muzakarabe mu buranga bwanyu n'amaboko yanyu kugeza mu nkokora, muhanagure ku mitwe yanyu, kandi mukarabe amaguru yanyu kugeza ku tubumbankore, kandi nimuba mwahumanye mujye mwisukura".
Qor'ani 5:6
Intumwa y'Imana Muhammad (Imana imuhe amahoro n'imigisha) yaravuze iti: "Nta swala y'umwe murimwe yemerwa igihe atakaje isuku keretse abanje gutawaza".
Nanone Intumwa y'Imana Imana iyihe amahoro n'imigisha iti: "Imana ntiyemera iswala y'uwo ariwe wese muri mwe igihe nta suku afite".
Ibi bimenyetso byose ni ubuhamya bwerekana ko umuislamu wese agomba gukora isuku yo kwikiza imyanda yoroheje n'ikomeye. Ibindi bimenyetso birebana n'isuku umuntu akora yikuraho umwanda wose ni ibi bikurikira: Muri Qor'ani, Imana iragira iti:
"N'imyambaro yawe ujye uyisukura".
Qor'ani 74:4
Intumwa y'Imana Muhammad (Imana imuhe amahoro n'imigisha) igihe kimwe yanyuze ku mva ebyiri ari kumwe n'abasangirangendo be, hanyuma arababwira ati: "Mukuri aba babiri bari guhanwa kandi nta kintu gihambaye bazira, umwe muri bo ntiyajyaga yirinda ko inkari ze zimutarukira, naho undi we yarangwaga no kubunza amagambo..".
IBIKORESHWA ISUKU MURI ISLAM
Abamenyi muri Fiq'h ya Islam bumvikanye ko ari ngombwa kwisukuza amazi, yabura bagakoresha igitaka cyangwa se impapuro, ibinonko n'ibindi. Amazi niyo y'ibanze mu gukora isuku, ayo mazi arimo ibice bitatu burigice kikagira ubwoko bwacyo ndetse n'amategeko akigenga.
IBICE BIGIZE AMAZI: Amazi agizwe n'ibice bibiri: Amazi asukuye: Ni amazi afite isuku kamere ubwayo nk'amazi y'imvura, inyanja, inzuzi, amasoko n'ibindi. Aya niyo mazi yemewe gukoreshwa mu kwisukura.
Imana iragira iti:
"Twamanuye amazi yo mu kirere asukuye".
Qor'ani 25:48
Nanone Imana iragira iti:
"Yanabamanuriye amazi mu kirere kugira ngo ayabasukuze."
Qor'an 8:11
Intumwa y'Imana Muhamadi (Imana imuhe amahoro n'imigisha) iragira iti: "Amazi asukuye ntakiyanduza". Amazi yanduye: Ni ayaguyemo umwanda agahindura ibara, impumuro cyangwa uburyohe bwayo. Aya mazi ntiyemerewe gukoreshwa mu kwisukura.
Icyitonderwa:
Amazi menshi nk'ay'inyanja n'atemba, iyo aguyemo umwanda(NADJISI) ariko ntatakaze kimwe muri ibi: ibara, uburyohe n'impumuro; ayo mazi nayo aba asukuye nk'uko intumwa y'Imana Muhamad (Imana imuhe amahoro n'imigisha) ibivuga igira iti: "Amazi menshi nta kiyanduza"
AMATEGEKO AJYANYE N'AMACANDWE
Ikigamijwe aha ni ibyasigaye mu gikoresho umuntu yanyweshaga nk'inkonda, cyangwa mu kibumbiro cyanywerewemo n'inyamaswa n'amatungo.
IBISIGAJWE N'ABANTU
Iyo umuntu anywesheje igikoresho, hakagira ibyo asigaza nk'amazi, ayo mazi asigaye aba afite isuku akaba ashobora no gukoreshwa mu kwisukura, kuko ibisigajwe n'umuntu wese biba bisukuye kabone n'ubwo yaba umukobwa uri mihango y'ukwezi cyangwa umugore mu bisanza. Imvugo yakiriwe na AISHA umugore w'Intumwa y'Imana (Imana imwishimire) aragira ati: "Najyaga mfata icyo kunywa ndi mu mihango narangiza nkanywesha n'intumwa y'Imana Imana iyihe amahoro n'imigisha hanyuma nayo ikanywera aho nanywereye ntakibazo".
Naho ufite ijanaba (uwagize imibonano mpuzabitsina atariyuhagira), nawe ibyo asigaje nk'amazi biba bidukuye byanakoreshwa mu kwisukura. Mumvugo yakiriwe na ABU HURAYIRAT (Imana imwishimire) aragira ati: "Nahuye n'Intumwa y'Imana mfite ijanaba, nanga kwicara mu cyicaro cye, nuko we arambwira ati: Subhanallah (Ubutagatifu ni ubw'Imana)! Umwemeramana ntajya yandura".
IBISIGAJWE N'INYAMASWA ZIRIBWA
Inyamaswa ziribwa iyo zinywereye mu kibumbiro cyangwa mu kindi gikoreshwa n'abantu, amazi zisigaje aba asukuye yakoreshwa no mu kwisukura.
Naho inyamaswa zo mu rugo zitaribwa cyangwa iz'inkazi zo mu gasozi n'ibisiga bihigisha inzara, ibisigazwa byazo nabyo birasukuye. Dushingiye kuri iyi mvugo y'Intumwa y'Imana Muhamadi (Imana imuhe amahoro n'imigisha) aho yabajijwe ibijyanye no kwisukuza amazi yasigajwe n'indogobe barayibwira bati: "Ese biremewe ko twakwisukuza amazi indogobe yasize?". Nawe arababwira ati: "Yego biremewe ndetse n'ayasizwe n'inyamaswa z'inkazi zo mugasozi".
No muyindi mvugo yakiriwe na KAB'SHAT umukobwa wa KAABU wari umugore wa ABI QATADAT igihe kimwe yamubonye arimo gutawadha nuko ABI QATADAT afata injangwe ayinywesha ku mazi kandi akirimo gutawadha, umugore biramutangaza maze umugabo aramubwira ati: Have witangara kubera ko numvise intumwa y'Imana (Imana imuhe amahoro n'imigisha) igira iti: "Injangwe si NADJISI (umwanda), kuko ibana namwe, namwe mukabana nayo".
IBISIGAZWA BY'INGURUBE N'IMBWA
Imbwa n'ingurube, urukonda rwabyo, uruhu, inyama n'ibyazo byose ni NADJISI (umwanda). Intumwa y'Imana (Imana amuhe amahoro n'imigisha) yaravuze iti: gusukura igikoresho cy'umwe muri mwe igihe imbwa yakirigasemo ni ukucyoza inshuro zirindwi (7), iya mbere muri zo agakoresha itaka". Yakiriwe na Ahmad na Muslim
AMOKO YA NAJISI
Najisi ziri amoko menshi muriyo harimo icyipfishije, amaraso, ingurube n'ibyayo byose, ibirutsi, inkari, amazirantoki, MADHI'YI (amazi yererana arenduka ava mu gitsina igihe habayeho gutekereza ku mibonano mpuzabitsina) na WAD'I (amazi yererana aremereye ava mu gitsina nyuma yo kwihagarika), amase n'amaganga by`inyamanswa zose zitaribwa, imbwa n'ibyayo byose, uruhu rw'icyapfuye rudakanwe, inzoga, n'ibindi
Icyitonderwa : Amaraso y'udukoko dufite amaraso adatemba nk'imbaragasa, isazi, n'imibu ntabwo ari najisi. Isamake n'isenene byipfishije ntabwo ari najisi umusilam yemerewe kugikoraho no kukirya ntacyo yishisha. Intumwa y'Imana Muhamad (Imana imuhe amahoro n'imigisha) iragira iti: "Twaziruriwe kurya ibyipfishije bibiri n'amaraso y'ubwoko bubiri, naho ibyipfishije bibiri ni isamake n'isenene, naho amaraso y'ubwoko bubiri ni umwijima n' Urwagashya". Yakiriwe na Ahmad
IMYITWARIRE YO KWIHERERA
Ibikwiye mbere yo kwiherera: Gushaka ahiherereye, kure y'amaso y'abantu. Dushingiye kubyakiriwe y'uko intumwa y'Imana (Imana iyihe amahoro n'imigisha) iyo yashakaga kwiherera yajyaga aho ntawe uyireba n'umwe. Kutinjirana icyanditseho ijambo ry'Imana, kuko Intumwa y'Imana (Imana imuhe amahoro n'imigisha) yambaraga impeta yanditseho Muhamadi ni Intumwa y'Imana iyo yinjiraga mu bwiherero yayikuragamo. Kubanza ukuguru kw'ibumoso mu gihe winjira mu bwiherero, ukavuga uti:
BISMILLAH, ALLAHUMMA INNI AWUDHUBIKA MINAL KHUBTHI WAL KHABAITHI.
Bisobanura: Mbanje izina ry'Imana, Mana yanjye nkwikinzeho ngo undinde imyuka ihumanya ya gabo na gore (Amashitani yo mu musarane). Kuko intumwa y'Imana ari uko yabivugaga.
Kutazamura imyenda ye hejuru, kugeza igihe yicariye hasi kugirango ahishe ubwambure bwe ategetswe guhisha bw'itegeko (nk'uri ahatiherereye). Kuterekera Qiblat (icyerekezo cya Al Kaaba) no kutayitera umugongo ighe yituma cyangwa yihagarika. Dushingiye ku nyigisho y'Intumwa y'Imana (Imana imuhe amahoro n'imigisha) igira iti: "Ntimukerekere Qiblat cyangwa ngo muyitere umugongo mwituma cyangwa mwihagarika".
Kutituma cyangwa kutihagarika mu bwugamo bw'ibicucucucu by'abantu, mu mayira, mu mazi, no mu biti by'imbuto. Dushingiye ku mvugo y'Intumwa y'Imana (Imana imuhe amahoro n'imigisha) igira iti: "Mutinye imivumo itatu: Kwituma mu mariba, Kwituma hagati mu mayira no Kwituma mu bicucucucu". Kutavuga uri kwituma, nk'uko byemezwa n'imvugo y'Intumwa y'Imana (Imana imuhe amahoro n'imigisha) igira iti: "Ubwo babiri bazaba biherera (bituma) buri umwe ajye yitarura mugenzi we kandi ntibakanaganire kuko Imana ibyanga". Ibikwiye mu kwisukuza amazi n'ibindi bitari yo.
Kutisukuza (kutihehesha) igufa cyangwa igisheshe. Dushingiye ku mvugo y'Intumwa y'Imana (Imana imuhe amahoro n'imigisha) igira iti: "Ntimukisukuze ibisheshe cyangwa amagufa, kuko ari ifunguro rya bagenzi banyu b'amajini".
Kimwe nk'uko bitemewe kwisukuza ibindi bifitiye akamaro abantu cyangwa ibyubahitse nk'ibiribwa, kuko konona ibifite inyungu no kuzihagarika ari ikizira. Kutisukura ukoresheje ukuboko kw'iburyo cyangwa ngo ugufatishe igitsina cyawe, nkuko Intumwa y'Imana (Imana imuhe amahoro n'imigisha) ibivuga igira iti: "Umwe muri mwe ntazafate igitsina cye n'ukuboko kwe kw'iburyo arimo kwihagarika, ntazanaguhanaguze nyuma yo kwiherera (kwituma)".
Kurangiriza kwisukura ku nshuro y'igiharwe iyo wisukuje ibitari amazi. Urugero: Kwisukuza amabuye atatu, umwanda utashiraho akisukuza atanu. Nk'uko tubisanga mu mvugo ya SALMAN igira iti: "Intumwa y'Imana yatubujije kwerekera Kibla twiherera cyangwa twihagarika no kwisukuza ukuboko kw'iburyo cyangwa kwisukuza amabuye ari munsi y'atatu, cyangwa kwisukuza ibisheshe n'amagufa".
Iyo ukoresha amazi n'ibitari amazi, ubanza ibitari amazi, ugakurikizaho amazi, iyo ukoresheje kimwe muri byo kiremerwa, usibye ko amazi aruta byose. Ibi bishimangirwa n'imvugo ya Aisha (Imana imwishimire) agira inama bagenzi be agira ati: "Mubwire abagabo banyu bajye bisukuza amazi, kubera ko jyewe mbagirira isoni, kuko Intumwa y'Imana ariko yabikoraga".
Ibikwiye gukorwa nyuma yo kwituma: Kubanza ukuguru kw'iburyo igihe usohoka mu bwiherero nk'uko Intumwa y'Imana yabikoraga. Kuvuga: GHUFRANAKA (Ku bw'impuhwe zawe Mana) cyangwa se uti : ALHAMDU LILLAHI ALADHI ADH'HABA ANNI AL-ADHAA WA AFAANI (Ishimwe ni iry'Imana yo inkijije ibibi ikampa n'ubuzima bwiza) cyangwa akavuga ati: ALHAMDU LILLAHI ALADHI AHSANA ILAYA FI AWALIHI WA AKHIRIHI (Ishimwe ni iry'Imana yo ingiriye neza mu ntangiriro n'iherezo).
ISUKU YO GUTAWAZA
Itegeko n'akamaro ko gutawadha. Gutawaza ni itegeko ngombwa nkuko bishimangirwa na Qor'an n'imigenzo y'Intumwa y'Imana (Imana imuhe amahoro n'imigisha). Gutawaza ni ugukoresha amazi asukuye ku bice by'umubiri byihariye mu buryo bwategetswe. Ibyo Imana ibivuga muri Qor'an igira iti:
"Yemwe abemeye igihe mugiye gusali mujye mukaraba mu buranga bwanyu n'amaboko yanyu kugera ku nkokora, munahanagure ku mitwe yanyu, munoze ibirenge byanyu kugeza ku tubumbankore".
Qor'an 5:6
Intumwa y'Imana (Imana iyihe amahoro n'imigisha) yaravuze iti: "Nta swala y'umwe muri mwe yemerwa, iyo hari icyamubayeho cyonona isuku keretse abanje gutawaza".
Akamaro k'isuku yo gutawaza
Isuku yo gutawaza ifite uburemere mu idini, nkuko bigaragazwa n'imvugo y'intumwa y'Imana (Imana imuhe amahoro n'imigisha) igira iti: "Ese mbarangire ibyo Imana izahanaguza ibyaha byanyu ikanabazamura mu ntera? Barasubiza bati: yego! Arababwira ati: "Gutawaza mu bihe bigoranye, gutera intambwe nyinshi mugana imisigiti, no gutegereza iswala ku yindi, ibyo muzabizirikane mubishikameho"
Na none Intumwa y'Imana iti: "Igihe umugaragu w'umwemera azatawaza agakaraba uburanga bwe, ahanagurwaho ibyaha byakozwe n'amaso ye kugeza ku gitonyanga cya nyuma, n'iyo yogeje amaboko ye, buri cyaha yakoresheje ayo maboko kivaho kugeza kugitonyanga cya nyuma kugeza ubwo asigara yera nta byaha afite".
Ibitegetswe, imigereka (Sunnat) n'ibitari byiza mu gutawaza (Al Makruhu) Ibitegetswe:
"Mujye mukaraba mu buranga bwanyu"
-
Kugira umugambi (Anniyat): Ni ukugambirira igikorwa cyo gutawaza ukurikiza itegeko ry'Imana, nk'uko Intumwa y'Imana(Imana imuhe amahoro n'imigisha) igira iti: "Mukuri ibikorwa bishingira ku migambi(Anniyat)".
Gukaraba mu buranga uhereye hejuru y'uruhanga ukageza kumpera z'akananwa no guhera k'ugutwi ukageza k'ukundi ,nk'uko Imana ibivuga igira iti: Qor'an 5:6
-
Gukaraba amaboko yombi kugeza mu nkokora. Guhanagura ku mutwe uturuka ku ruhanga ugana mu irugu. Gukaraba ibirenge byombi kugeza ku tubumbankore. Kubitondekanya uhera ku cya mbere nk'uko byavuzwe ukaraba mu maso, ugakurikizaho amaboko, ugahanagura ku mutwe,ugasozereza ku birenge. Gukurikiranya ibyo bice ubyungikanya ku buryo nta kindi gikorwa hagati yabyo, uretse akanya gato cyane kuko ntacyo gatwaye nk'igihe amazi yagushirana uri gushaka andi.
Icyitonderwa: Gutsirita umubiri ni byiza kuko byuzuza isuku yo gutawaza. Imigereka (Sunnat) yo gutawaza
Imigereka (Sunnat) yo gutawaza ni iyi ikurikira:
-
Gutangiza ijambo "BISMILLAHI RAHMANI RAHIM" (Ntangije izina ry'Imana Nyir'impuhwe Nyir'imbabazi). Intumwa y'Imana Muhamadi (Imana imuhe amahoro n'imigisha) igira iti: "Nta gutawaza kuzuye utabanje izina ry'Imana".
-
Gukaraba ibiganza byombi gatatu, mbere yo kubyinjiza mugikoresho utawarizamo igihe ukangutse, Intumwa y'Imana Muhamadi (Imana imuhe amahoro n'imigisha) iragira iti: "Igihe umwe muri mwe akangutse, ntazakoze ibiganza bye mu gikoresho cy'amazi atabikarabye gatatu, kuko atazi aho amaboko ye yaraye".
-
Naho iyo atari aryamye akaba yizeye isuku y'ibiganza, ntakimubuza ku byinjiza mu gikoresho ngo abidahishe amazi.
-
Gukoresha umuswaki (koza mu kanwa), nkuko Intumwa y'Imana Muhamadi (Imana imuhe amahoro n'imigisha) ibigaragaza igira iti: "Iyo bitaba kugora ummat (abantu) yanjye, nari kubategeka gukoresha umuswaki (koza mu kanwa) kuri buri swala".
-
Kwiyunyuguza: ni ugushyira amazi mu kanwa nyuma ukayacira, nkuko Intumwa y'Imana Muhamadi (Imana imuhe amahoro n'imigisha) ibigaragaza igira iti: "Igihe uzatawaza, uziyunyuguze".
-
Gushoreza no gupfuna: Gushoreza ni ugukuruza amazi mu izuru naho Gupfuna ni ukuyagaruza izuru ukoresheje umwuka. Nk'uko bishimangirwa n'imvugo y'Intumwa y'Imana Muhamadi (Imana imuhe amahoro n'imigisha) igira iti: "Uzashoreze ugeze kure amazi keretse igihe wasibye (Swawumu)".
-
Gutsirima mu bwanwa: Ni ugushyira amazi mu bwanwa n'intoki ushaka ko agera ku mubiri, nk'uko bigaragazwa n'imvugo ya AMAR BUN YASER ubwo abantu bari batangajwe n'uko atsirima mu bwanwa bwe, arababwira ati: "Ni iki cyabimbuza kandi narabonye intumwa y'Imana itsirima ubwanwa bwayo itawaza".
-
Gukarabya buri rugingo gatatu gatatu, kuko itegeko ari inshuro imwe iyo ihagije, naho inshuro eshatu ni umugereka (SUNNA).
-
Guhanagura amatwi yombi imbere n'inyuma ukoresheje intoki ebyiri zitose.
-
Koza hagati y'intoki no mu mano, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe uzaba utawaza ujye woza mu myanya y'intoki zawe n'amano yawe".
-
Gutangirira iburyo igihe woza amaboko yombi n'amaguru, nkuko Intumwa y'Imana Muhamadi (Imana imuhe amahoro n'imigisha) ibivuga igira iti: "Igihe muzaba mutawaza muzahere iburyo bwanyu".
-
Nanone imvugo ya AISHA (Imana imwishimire) atubwira ko Intumwa y'Imana yahitagamo kubanza indyo mu kwambara inkweto, kugenda, kwisukura no mubye byose.
-
Kurenza aho utegetswe mu gutawaza, nko gukarabya uburanga ukageza ku mpande z'ijosi, no ku maboko yombi ukageza hejuru y'inkokora; naho kubirenge ni ugukaraba ukageza kuri ruseke, ibi bishimangirwa n'imvugo y'Intumwa y'Imana Muhamadi (Imana imuhe amahoro n'imigisha) ivuga: "Mukuri abantu banjye bazazuka ku munsi w'imperuka bererana babengerana, kubera ibisigisigi byo gutawaza, uzashobora muri mwe kongera urwererane rwe azabikore"
-
Kubanza guhanagura umutwe uhereye ku ruhanga ujyana inyuma mu irugu ugasubiza imbere aho watangiriye. Gusoma iduwa nyuma yo gutawaza uvuga uti: ASHIHADU AN LA ILAHA ILA LLAHU WAHDAHU LA SHARIKA LAHU, WA ASHIHADU ANA MUHAMADAN ABDUHU WA RASULUHU, ALLAHUMA JIALNI MINA TAWABINA WA JIALNI MINAL MUTATWAHIRINA
Bisobanuye:
Ndahamya ko nta yindi Mana ibaho ikwiye gusengwa mu kuri usibye ALLAHU wenyine rukumbi, nta we ubangikanywa nawe, kandi ngahamya ko Muhamadi ari umugaragu wayo n'Intumwa yayo, Mana yanjye nshyira mu bicuza, unanshyire mu bisukura. Nkuko bishimangirwa n'imvugo y'Intumwa y'Imana igira iti: "Uzatawaza, agatunganya isuku ye, nyuma akavuga ubusabe bwa nyuma yo gutawaza, azafungurirwa imiryango y'ijuru umunani, yinjire muwo yihitiyemo"
IBITARI BYIZA MU GUTAWAZA
Ni ibi bikurikira :
-
Gutawariza ahari NADJISI (Umwanda), kuko watarukirwa na NADJISI.
-
Kurenza inshuro eshatu, nkuko Intumwa y'Imana yatawaje gatatu gatatu, iravuga iti: "Uzarenza azaba akosheje anahuguje".
-
Gusesagura amazi Kureka SUNNA (umugereka) mu gutawaza.
IBYANGIZA ISUKU YO GUTAWAZA.
Igisohoka muri imwe mu nzira ebyiri imbere n'inyuma, nk'inkari, umusuzi, umurenda ubanziriza amasohora, umurenda uheruka inkari, cyangwa kwituma ibikomeye; ibi byose nibyo byitwa AL HADATHI (Ibiba ku muntu isuku yo gutawaza kwe ikangirika). Nk'uko Intumwa y'Imana (Imana imuhe amahoro n'imigisha) ibigaragaza aho ivuga iti: "Ntabwo Imana yemera iswala y'umwe muri mwe igihe hari icyangiza isuku kimubayeho" Ibitotsi bikomeye Gutakaza ubwenge bitewe no kuzimira, gusinda no gusara. Gukora ku gitsina no mu kibuno ukoresheje mu kiganza n'intoki ntakibikingirije. Nk'uko bigaragazwa n'imvugo y'intumwa y'Imana (Imana iyihe amahoro n'imigisha) aho igira iti: "Uzakora ku gitsina cye, ntazasali adatawaje"
Kuba MURTADI (kuva mu idini ya Islam): nko kuvuga ijambo ry'ubuhakanyi, kuko byangiza isuku yo gutawaza, rikanonona ibikorwa bye byose by'imisengere, nkuko Imana ibishimangira igira iti:
"Uramutse ubangikanyije Imana bizangiza ibikorwa byawe "
Qor'ani 39:65
Kurya inyama y'ingamiya: nkuko bigaragazwa n'imvugo y'umwe mu basangirangendo wabajije intumwa y'Imana (Imana imuhe amahoro n'imigisha) ati: "Ese tuzatawaze kubera inyama y'ihene n'intama?" Aramusubiza ati: "Nubishaka uzatawaze", arongera ati: "Ese tuzatawaze kubera kurya inyama y'ingamiya?" aramusubiza ati: "Yego" Gukora ku mugore ukamwifuza.
KUVUGURURA ISUKU YO GUTAWAZA
Biba byiza kuvugurura isuku yo gutawaza kuri buri swala: K'ufite ikibazo cyo kwihagarika no gusuragura buri kanya. Uwarengeje iminsi ye yo kuva mu mihango. Ni byiza kuri we gutawaza kuri buri Swalat iyo atabonye amaraso kuri iyo swala kuko iyo ayabonye aba ari itegeko kuri we. Uwogeje uwapfuye cyangwa akamukoraho amuterura, nk'uko intumwa y'Imana Muhamadi (Imana imuhe amahoro n'imigisha), yabivuze igira iti: "Uzoza uwapfuye aziyuhagire, n'uzamuterura azatawaze".
GUSHIDIKANYA KU ISUKU YO GUTAWAZA
Uwizeye isuku ye agashidikanya kukwangirika kwayo, yubakira kucyizere cy'isuku yari afite, naho uwizeye ko nta suku afite agashidikanya ko yayikoze, ashingira ku cyizere cye cyo kuba atayifite agatawaza.
Icyitonderwa : Ni byiza cyane ko umuyislamu ahorana isuku yo gutawaza ariko akayivugurura kuri buri Swalat, uretse ko binemewe gusali ku isuku yari afite atongeye gutawaza, mu gihe ntacyayangije
UKWIYUHAGIRA
Ukwiyuhagira ni isuku yavuzwe muri Qor'ani na Sunnat (imigenzo y'Intumwa y'Imana). Imana iragira iti:
"Nimuba mwahumanye (IJANABA), mujye mwisukura"
Qor'ani 5:6
Na none iti:
"Kandi ntimuzegere Iswala mwahumanye (IJANABA) mutabanje kwiyuhagira, keretse k'uwihitira mu musigiti"
Qor'ani 4:43
Icyitonderwa: Kunyura mu musigiti ku muntu ufite Ijanaba afite icyo ahashaka biremewe mu gihe atagiye kwicaramo. No mu mvugo z'Intumwa y'Imana Muhamadi (Imana imuhe amahoro n'imigisha) zigaragaza kwiyuhagira yaragize iti: "Iyo igitsina gihuye n'ikindi, kwiyuhagira biba bibaye ngombwa".
IMPAMVU ZITUMA KWIYUHAGIRA BIBA ITEGEKO
IJANABA:
ikaba igizwe : Ni igihe habayeho igikorwa cyo guhuza ibitsina hagati y'umugabo n'umugore n'iyo hatabaho gusohora. Gusohokwamo na MANIYI (amasohoro) wumva uburyohe waba usinziriye cyangwa uri maso, ku mugabo cyangwa ku mugore. Kuva mu mihango y'ukwezi (HEDHI) cyangwa mu bisanza (NIFASI), nk'uko Imana ibivuga igira iti:
"Ntimugakorane imibonano n'abagore banyu bari mu mihango kugeza igihe bagiriye isuku, nibamara kwisukura muzabonane nabo uko Imana yabibategetse".
Qor'ani 2:222
Kwinjira muri Islam:
Uwinjiye muri Islam, ni ngombwa kuri we kwiyuhagira. Kuko Intumwa y'Imana (Imana iyihe amahoro n'imigisha) yategetse THAMAMA AL HANAFI kwiyuhagira ubwo yari amaze kuba umuyislamu. Gupfa: Iyo umuyislamu apfuye, ni ngombwa kumwuhagira nk'uko intumwa y'Imana (Imana iyihe amahoro n'imigisha) yategetse kuhagira umukobwa we ZAINABU ubwo yari yitabye Imana.
Kwiyuhagira by'umugereka (SUNNAT):
Kwiyuhagira biba suna mubihe bikurikira : Kubera Iswala y'idjuma (kuwa gatanu), nkuko Intumwa y'Imana ibivuga igira iti: "Kwiyuhagira ku idjuma, ni ngombwa kuri buri muntu wese ukuze"
IHRAM (Gutangira imigenzo ya cyangwa Umra):
Ni SUNNA kugiye gukora imigenzo ya na Umra kwiyuhagira, nkuko Intumwa y'Imana yabikoze ikanabitegeka. Kwinjira i Makka, no gukora igihagararo cya ARAFAT. Nyuma yo kuhagira uwapfuye: Uwogeje uwapfuye, ni byiza kuri we ko yiyuhagira.
IBITEGETSWE, IMIGEREKA (SUNNA), N'IBITARI BYIZA MU KWIYUHAGIRA.
Ibitegetswe mu kwiyuhagira ni ibi bikurikira: Kugambirira (NIYA): Ni ukugira umugambi wo kwisukura ukuraho uguhumana wiyuhagira. Nkuko Intumwa y'Imana Muhamadi (Imana imuhe amahoro n'imigisha) igira iti: "Mukuri, ibikorwa bishingira ku migambi, kandi buri wese azahemberwa ibyo yagambiriye".
Gukwiza amazi umubiri wose utsirita ahashoboka. Gutsirima hagati y'intoki no mu musatsi, ugenzura ko amazi yageze ahantu hose n'ahihishe nko ku mukondo n'ahandi.
Imigereka (Sunna) mu kwiyuhagira ni iyi ikurikira: Kubanza BISMILLAHI RAHMANI RAHIMI, kuko ari ngombwa kuri buri gikorwa giteguwe. Gukaraba ibiganza byombi mbere yo kubyinjiza mu mazi. Kubanza gusukura ahari umwanda (Gustanji). Kubanza gukora isuku yo gutawaza mbere yo kwiyuhagira umubiri wose. Ibitari byiza mu kwiyuhagira ni ibi: Gusesagura amazi. Kwiyuhagirira ahari NADJISI (Umwanda), kuko watarukirwa nayo. Kwiyuhagirira ahagaragarira buri wese. Kogera mu kidendezi (amazi adatemba), nkuko Intumwa y'Imana Muhamadi (Imana imuhe amahoro n'imigisha) yabibujije igira iti:"Umwe muri mwe ntaziyuhagire mu mazi adatemba igihe azaba afite ijanaba (yahumanye)".
UBURYO BIYUHAGIRA
Uburyo bwo kwiyuhagira, ni: Gutangiza ijambo BISMILLAHI RAHMANI RAHIMI, ugambiriye kwiyuhagira wikuraho Ijanaba. Gukaraba ibiganza byombi inshuro eshatu. Gusitanji, wisukura imbere n'inyuma n'ahahakikije, Gutawaza nk'ugiye gusali.
Gushyira amazi mu mutwe ugatsirima mu misatsi n'amatwi yombi ukabikora inshuro eshatu. Kwisukaho amazi uhereye ku ruhande rw'iburyo, uhereye hejuru ugana hasi, nyuma ukabikora n'ibumoso, ukwiza amazi n'ahatagaragara nko ku mukondo, munsi y'amaha, n'ahandi
IBIZIRIRIJWE K'UFITE IJANABA
Ufite ijanaba aziririjwe ibikurikira:
Gusoma Qor'ani, nkuko bishimangirwa n'imvugo ya ALLY igira iti: Intumwa y'Imana Muhamadi, (Imana imuhe amahoro n'imigisha) yajyaga idusomesha Qor'an mubihe byose uretse igihe yabaga afite ijanaba. Yakiriwe na NASAIY. Kwinjira mu misigiti keretse kunyuramo k'umuntu waburaniwe. Gusali, yaba iswala y'itegeko cyangwa iy'umugereka (Sunna), nk'uko Imana ivuga igira iti:
"Ntimuzegere iswala mwasinze kugeza igihe musobanukiwe ibyo muvuga, n'igihe mufite Ijanaba keretse mubanje kwiyuhagira, uretse uwihitira mu musigiti"
Qor'ani 4:43
Gukora kuri Qor'ani ntagatifu, n'ubwo waba ukoresha umukusi (ni agati kifashishwaga mu gusoma Qor'ani) nk'uko tubisanga muri Qor`an aho Imana igira iti :
"Muby'ukuri yo ni Qor'ani ntagatifu, iri mu gitabo kirinzwe, ntawe ugikoraho usibye abasukuye"
Qor'ani 56:77-79
Intumwa y'Imana Muhamadi, (Imana imuhe amahoro n'imigisha) nayo iragira iti: "Ntugakore kuri Qor'ani udafite isuku".
GUTAYAMAMU
Gutayamamu ni uburyo bwo kwisukura hakoreshejwe igitaka gisukuye, busimbura amazi iyo yabuze cyangwa habayeho impamvu zibuza kuyakoresha nk'uburwayi n'izindi. Umwanya TAYAMAMU ifite mu idini
TAYAMAMU ni itegeko riri muri Qor'ani na Sunna, ryubahirizwa igihe amazi yabuze cyangwa habayeho izindi mpamvu zitemerera umuntu kuyakoresha nk'uburwayi n'izindi. Nkuko bishimangirwa n'amagambo y'Imana muri Qor'an igira iti:
"Nimuba mwarwaye cyangwa muri ku rugendo, cyangwa umwe muri mwe yitumye, cyangwa mwabonanye n'abagore banyu, ntimubone amazi, mujye mutayamamu igitaka gisukuye, muhanagure uburanga bwanyu n'amaboko yanyu".
Qor'ani 4:43
Intumwa y'Imana Muhamadi (Imana imuhe amahoro n'imigisha) nayo iragira iti: "Igitaka gisukura umuislamu, n'iyo atabona amazi imyaka icumi".
Ninde wemerewe gutayamamu?
Gutayamamu byemewe k'utabonye amazi nyuma yo kuyashaka bitagoye kurenza uko ashakwa, cyangwa akaba yayabonye, ntabashe kuyakoresha ku mpamvu z'uburwayi cyangwa atinya ukwiyongera ku burwayi aramutse ayakoresheje, cyangwa bitinza gukira kwe, cyangwa adashobora kwinyagambura nk'imbohe, ntabone n'uyamugezaho, cyangwa atinya ingaruka yahura nazo mu gihe cyo kujya kuyashaka. Naho uwabonye amazi make adahagije isuku ye, icyo gihe atawaza ingingo zimwe kugeza aho arangiriye, akanatayamamu bisanzwe. Imana iragira riti:
"Mutinye Imana uko mubishoboye "
Qor'ani 64:16
Icyitonderwa:
Iyo amazi ari make adahagije ingingo zose uyatawaza uhereye ku ngingo zitegetswe by'itegeko. Urugero: gukaraba mu buranga inshuro imwe gusa.
Gutayamamu by'itegeko n'iby'umugereka (Sunna) Ibitegetswe mu gutayamamu ni ibi bikurikira: Kubigambirira: Ni ukugambirira gutayamamu kugirango ukore ibyo utari wemerewe gukora utarabona isuku, nk'iswala n'ibindi. Kuba hari igitaka gisukuye (kitarimo Najisi). Nk'uko Imana ibivuga igira iti:
"Mutayamamu igitaka gisukuye".
Qor'an 4:43 Gukubita ibiganza hasi inshuro imwe ku gitaka. Guhanagura uburanga n'ibiganza byombi. Ibi bishimangirwa n'imvugo y'Imana muri Qor'an igira iti:
"Muhanagure uburanga bwanyu n'amaboko yanyu".
Qor'an 4:43
Imigereka (Sunna) yo Gutayamamu
Kubanza kuvuga BISMILLAHI RAHMANI RAHIM Gukubita ibiganza hasi bwa kabiri, Kuko inshuro ya mbere ari itegeko kandi ikaba ihagije naho iya kabiri ikaba umugereka (Sunna). Guhanagura amaboko yombi, n'ubwo guhanagura ibiganza byonyine biba bihagije. Ibyangiza isuku yo gutayamamu n'ibiziruwe k'uwayikoze
Isuku ya tayamamu yangizwa n'ibintu bibiri: Buri cyose cyangiza isuku yo gutawaza. Kuboneka kw'amazi mbere yo kwinjira mu iswala, cyangwa ari mu iswala, naho iyo yamaze gusali iswala iba yemewe ntabwo ayisubiramo n'iyo yabona amazi, nkuko Intumwa y'Imana Muhamadi, (Imana imuhe amahoro n'imigisha) igira iti: "Ntimugasari iswala imwe inshuro ebyiri ku munsi"
Ibiziruwe k'uwakoze tayamamu
Ufite isuku ya tayamamu aziruriwe icyo aricyo cyose yari abujijwe nta suku, nk'iswala, umutambagiro (), gukora kuri Qor'ani no kuyisoma, no kwicara mu musigiti.
Icyitonderwa: Tayamamu imwe ikoreshwa ku iswala imwe gusa n'iswala za Sunna zijyanye nayo. Ibikoreshwa isuku ya tayamamu ni igitaka, umucanga, amabuye n'ibindi byose biriho umukungugu.
Guhanagura Khufayni, ibipfuko n'amasogisi Khufayni ni ibijya kuba nk'amasogisi bikozwe mu ruhu cyangwa mu bindi, byambarwa mu birenge kubera impamvu nk'ubukonje. Itegeko rijyanye no guhanagura Khufayni, ibipfuko n'amasogisi, rishimangirwa n'Imigenzo y'Intumwa y'Imana Muhamadi (Imana imuhe amahoro n'imigisha). Kubirebana n'ibipfuko, bishimangirwa n'imvugo y'Intumwa y'Imana, igihe hari uwakomeretse atawaza umutwe we bimuviramo gupfa, Intumwa y'Imana imubonye iravuga iti: "Byari bimuhagije gutayamamu, agapfuka igikomere cye, akagihanagura agakaraba ahasigaye".
Ibyo uhanagura kuri KHUFAYNI asabwa: Ni ngombwa k'uhanagura Khofu n'ibindi nkayo kubahiriza ibi bikurikira: Kuba yazambaye afite isuku yo gutawaza Kuba zitwikiriye ahagomba gutawazwa kuburyo umubiri utagaragara. Kuba zikomeye zifite umubyimba utagaragaza umubiri. Igihe cyo guhanagura, ntikirenza umunsi umwe n'ijoro ryawo ku muntu utuye, naho uri ku rugendo, ntarenza iminsi itatu n'amajoro yayo. Kutazivanamo nyuma yo kuzihanagura, kuko iyo azikuyemo, iyo suku irangirika agategekwa gukaraba ibirenge bye.
Ku birebana n'ibipfuko, kubihanagura hasabwa ibikurikira:
-
Kutarenga ahari uburwayi n'ahifashishwa mu gupfuka Kudapfukura aho kiri Kuba igisebe kitarakira, kuko iyo gikize cyangwa igipfuko kikavaho, iyo suku irangirika bikaba itegeko kuhakaraba. Icyitonderwa: Gushyiraho ibipfuko, ntibisaba kuba ufite isuku mbere yo gupfuka, nta n'igihe runaka giteganyijwe.
-
Biremewe guhanagura ku kiremba (igitambaro abagabo bambara mu mutwe) kubera imbeho cyangwa urugendo, ariko uhanagura agomba kubanza kukigiza inyuma agahanagura ku ruhanga rw'imbere maze akuzurisha guhanagura ku kiremba. Guhanagura kubyavuzwe, abagore n'abagabo babihuriyeho.
Uburyo bwo guhanagura
Utosa ibiganza byombi, ugashyira ikiganza cy'iburyo hejuru y'ikirenge uhereye ku mano, icy'imoso ukagishyira ku gatsinsino k'iburyo, icy'indyo ukagihanaguza uva ku mano ugana kuri ruseke, naho icy'ibumoso ukagihanaguza munsi uva ku gatsinsino ujya ku mano. Kandi n'iyo yahanagura hejuru gusa, nabyo biremewe, nk'uko imvugo ya ALLY mwene ABI TWALIBI, Imana imwishimire agira ati: "Iyo idini iza kuba ishingiye ku bitekerezo, guhanagura munsi ya Khofayni byari kuba iby'ibanze kurusha guhanagura hejuru yazo" Naho kubipfuko, utosa ikiganza, ukagihanaguza ku gipfuko cyose inshuro imwe.
IMIHANGO (HEDHI) N'IBISANZA (NIFASI)
IMIHANGO:
Ni amaraso kamere asohoka muri nyababyeyi y'umugore mu bihe bizwi. Igihe imihango imara: Igihe kigufi ni umunsi umwe (1) Igihe kirekire ni iminsi cumi n'itanu (15), Igihe gisanzwe, akenshi ni iminsi itandatu (6) cyangwa irindwi (7).
Imihango ikaba ari kimwe mu bimenyetso by'ubugimbuke bw'umukobwa, kinagaragaza ko umubiri we ari muzima. Ayo maraso Imana yayaremanye umugore ku buhanga n'ubugenge bwayo, kugira ngo atunge umwana mu nda y'umubyeyi, akaba ari gake cyane ko umugore utwite n'uwonsa bajya mu mihango.
IBISANZA:
Ni amaraso ava mu nzira y'imyororokere y'umugore mu bihe byo kubyara na nyuma yaho. Igihe ibisanza bimara Igihe cy'ibisanza, akenshi ni iminsi mirongo ine (40), iyo birangiye mbere y'aho, ariyuhagira, agasali akanasiba, akaba anemerewe gukorana imibonano mpuzabitsina n'umugabo we, ariko birashoboka ko iminsi y'ibisanza yagera kuri mirongo itandatu (60), yarengaho bikaba ari uburwayi, icyo gihe ariyuhagira, akibinda agakora amasengesho uko bisanzwe. Abagore mu kujya mu mihango barimo ibyiciro bitatu (3), aribyo:
Utangiye kuyijyamo: Ni ubonye amaraso inshuro ya mbere. Itegeko rye, ni uko iyo abonye amaraso, aba aretse iswala, swawumu (igisibo), n'imibonano mpuzabitsina n'umugabo we, agategereza igihe cy'isuku. Iyo imihango irengeje iminsi cumi n'itanu (15), afatuwa nk'amaraso y'uburwayi, Naho iyo ayabona ubundi akayabura (guhindagurika) mu gihe kitarenze iminsi cumi n'itanu (15), uko ayabonye areka gusali yayabura agasali.
Uyimenyereye: Ni ufite iminsi izwi ajya mu mihango mu kwezi. Itegeko rye, ni ukureka iswala na swawumu (igisibo) n'imibonano mpuzabitsina mu minsi isanzwe y'imihango ye.
Urenza igihe: Ni ukomeza kubona amaraso igihe cyose, Itegeko rye rikaba riri mu byiciro bine (4) : kuba asanzwe azi iminsi ye y'imihango, icyo gihe amara iyo minsi, yarangira, akiyuhagira, akibinda, agasali akanafunga (Swawumu). Kuba atazi ibihe by'imihango ye, icyo gihe amara iminsi itandatu (6) cyangwa irindwi (7), kuko ariyo ihuriweho na benshi, maze yarangira, akiyuhagira, akibinda, agasali akanafunga (Swawumu). Kuba adafite iminsi amenyereye, ariko ashobora gutandukanya amaraso y'imihango n'atari yo, iyo amaraso y'imihango azwi arangiye, ariyuhagira, akibinda, agasali akanafunga (Swawumu). Kuba adafite iminsi amenyereye, atanashoboye gutandukanya amaraso y'imihango n'atari yo, icyo gihe ategereza iminsi itandatu (6) cyangwa irindwi (7), yarangira akiyuhagira, akibinda, agasali akanafunga (Swawumu), kuko afatwa nk'umutangizi.
Icyitonderwa: Abavuzwe mu kiciro cya gatatu bose, bategekwa gutawaza kuri buri swala, kandi ntibemerewe gukora imibonano mpuzabitsina kugeza amaraso ahagaze.
Ibyo uri mu mihango cyangwa ibisanza aziririjwe Imibonano mpuzabitsina, Gusari iswala iyo ariyo yose, Gusiba (Swaum), Kwinjira mu musigititi, Gufata kuri Qor'ani,
Guhabwa Italaka.
Ibyo uri mu mihango cyangwa mu bisanza yemerewe Gushimishanya kw'abashakanye badakoze imibonano mpuzabitsina. Gusingiza Imana (Adhik'ri) Gukora imigenzo yose ya Hidja uretse umuzenguruko (TWAWWAF) kuri Al Qaabat. Gusangira n'abandi ibiribwa n'ibinyobwa.
Umusozo


text:
Kureba AMANOTA y'Ikizami cya Leta ya REB
- Check with seller
- Published date: January 10, 2018
-
- Kigali , Rwanda
- Views :290
Kureba Amanota y'Ikizami cya Leta yasohowe na Rwanda Education Board (REB) / Check for National Examinations Results from Rwanda Education Board (REB)
Kureba amanota wabonye mu kizamini cya Leta hari uburyo bubiri:
Kuri Interineti
Kuri Telefone
1. Kuri Interineti
Kureba amanota y'ikizamini cya Leta cy'amashuri abanza, icyiciro rusange cyangwa se Abarangije ubumenyi rusange ukoresheje Interineti kurikiza ibi bikurikira:
1) Jya kuri uru rubuga : http://196.44.242.28/
2) Mu kaboko k'iburyo, reba ahanditse "Search Results"
3) Hitamo icyiciro umunyeshuri yakoreye ikizamini (P6, S3 cyangwa S6)
4) Munsi yaho ahanditse "Registration No" wandikemo Code (inomero iranga umunyeshuri)
5) Emeza ukanda kuri Enter kuri clavier cyangwa se ukande ku gashushanyo ka loupe ukoresheje souris.
2. Kuri Telefone abarangije amashuri abanza, icyiciro rusange cg ubumenyi rusange
Kureba amanota y'ikizamini cya Leta cy'amashuri abanza, icyiciro rusange cyangwa se Abarangije ubumenyi rusange ukoresheje Telefone kurikiza ibi bikurikira:
1) Andika SMS : S6+Code (inomero iranga umunyeshuri) cg S3+Code cg se P6+Code
2) Ohereza kuri 489
Urugero:
Adika P603030902020 wohereze kuri 489
Adika S30101010OLC028 wohereze kuri 489
Adika S604055MEG017 wohereze kuri 489
3. Kuri Telefone abarangije mu myuga n’ubumenyingiro
1) Hamagara *702*1#
2) Hanyuma ukurikize amabwiriza
Iyo ugize ikibazo uhamagara umurongo utishyurwa 4848
4. Abarangije inderabarezi
Abarangije inderabarezi bo bashobora kureba amanota yabo kuri www.ur.ac.rw, hanyuma ukareba ahanditse College of Education.


text:
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wa wundi wari ufite imyaka ibiri ndetse n’itatu ariko akaba yarakuze niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.Abana bagaragaza imyitwarire itandukanye ndetse n’imiterere itandukanye, iri mu byiciro bitanu nk’iy’abantu bakuru.
Uyu munsi Madamu Diane Muhimakazi ufite ubunararibonye mu kumenya imico y’abana n’imiterere yabo aratubwira bimwe mu biranga abana bifitemo ubuyobozi cyangwa se bitwara nk’abayobozi mu mico ndetse n’ibikorwa byabo (choleric).
Bimwe mu biranga abana bitwara nk’abayobozi (coleric)
Gukunda kuba ahari abandi bana : Umwana wifitemo kuyobora akunda kuba ahari abandi bana kugira ngo we aze kubabwira ibyo bakora nk’imikino bari bukine, nk’ibintu bari bushushanye,indirimbo bari buririmbe n’ibindi.Kuba wenyine byatuma atayobora niyo mpamvu akunda kuba ari kumwe n’abandi buri gihe.Umubyeyi abagomba guha akanya umwana we ko guhura n’abandi bana niyo kaba ari akanya gato gahoraho gatuma umwana yishima akabaho neza atigunze.
Kwemera cyangwa guhakana vuba : Aba bana barangwa no kumva vuba bakemera icyo ubabwiye cyangwa bakagihakana ako kanya .Bagereranwa n’indabo za rosa( la rose) kuko iyo zitakujombye amahwa yazo ziguha indabo nziza zihumura neza.Ni abana kandi bakurikirana buri kintu cyose ugasanga ababyeyi bavuga bati aka kana ntikibagirwa ,karazirikana n’ibindi. Nk’umubyeyi ubakwiye gusohoza icyo wamubwiye kuko abakizi kandi akizirikana.
Guhitamo icyo akora kubwe : Bene uwo mwana ufite imiterere yo kuyobora muriwe usanga ahitamo icyo akorerwa cyangwa akacyanga hari nk’igihe umubyeyi amubwira ati” ngwino unywe amata ubone kujya kuryama, umwana aho kuyanywa akavuga ati reka njye kuryama ndayanywa mbyutse”. Icyo gihe iyo ababyeyi batazi imiterere y’umwana wabo hari igihe bamukubita cyangwa bakamuha ibindi bihano ko yasuzuguye kandi umwana we yabikoze kubera imiterere ye .Ku babyeyi rero iyo uzi imiterere y’umwana wawe ntumuha ibihano ahubwo umubwirana ubugwaneza ko ibyo umubwira gukora aribyo byiza.Ushobora nko kumubwira uti ujyiye kuryama utanyweye amata ntiwasinzira neza kuko waba ushonje.Ugomba kumufasha ariko umwereka ko wubashye ibyemezo bye nawe.
Gutinyuka : Kuko abayumva ari umuyobozi ,usanga ari wamwana udatinya kubwira n’abantu bakuru ibintu runaka bagomba gukora.Nk’urugero umwana ahobora kubwira se cyangwa mama we ati “ko ujya utubwira kuryama kare we ko utaryamye ?.Icyo gihe uramusobanurira ukamubwira impamvu abana bakwiye kuryama kare ndetse yaba yabivuze ntakinyabupfura ukamucyaha mu rukundo kuko hari igihe usanga umwana yarengereye cyane .
Madamu Muhimakazi Diane avuga ko umubyeyi aba akwiriye gukora uko ashoboye kose akamenya imiterere y’umwana we,akamufasha gukura neza amuyobora mu kugira uburere nyabwo ariko atamubujije kuba uwo ariwe kuko ntawe ushobora guhindura uko undi yaremwe ngo amuhindure uko ashaka.
,ubutaha tuzabawira n’ibindi byiciro bisigaye.
Ibiranga umwana witwara kiyobozi n’uburyo yarerwa
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wa wundi wari ufite imyaka ibiri ndetse n’itatu ariko akaba yarakuze niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.Abana bagaragaza imyitwarire itandukanye ndetse n’imiterere itandukanye, iri mu byiciro bitanu nk’iy’abantu bakuru.


text:
Burera: Ubuyobozi bw’akarere burasabwa kujya buhemba abakoze neza atari mu mihigo gusa
Guverineri w’intara y’amajyaruguru, Bosenibamwe Aimé, asaba ubuyobozi bw’akarere ka Burera kujya buhemba abantu bo muri ako karere baba barakoze ibintu by’indashyikirwa mu kwimakaza gahunda za leta.
Guverineri Bosenibamwe avuga ko guhemba abakoze neza bizatuma n’abandi bagenda buhoro babasha kongera imbaraga mu mikorere yabo mu gushyira mu bukorwa gahunda za leta uko biba biteganywa.
Agira ati “Hageho umuco wo guhemba abantu baba barakoze neza. Ngira ngo akenshi ibimenyerewe ni uko umurenge wabaye uwa mbere mu mihigo ari wo uhembwa…ariko nanone mushobora gutegura n’amahiganwa mu bindi:
“Muri ‘Ndi Umunyarwanda’ ni uwuhe murenge wagize imyumvire ihanitse urusha ahandi, muri ‘Mitiweri’ ni uwuhe murenge wagize udushya mu gukangurira abaturage kurusha ahandi…habeho n’umwanya wo guhemba abitwaye neza icyo gihe binahwitura n’abagisinziriye bagomba kujya ku murongo.â€
Mu karere ka Burera hakunze guhembwa gusa imirenge, utugari ndetse n’imidugudu yesheje imihigo kurusha indi. Icyo gikorwa kiba buri mwaka.
Mu mihigo y’umwaka 2011-2012 umurenge wa Gahunga wabaye uwa mbere wahembwe igikombe, uhabwa amafaranga y’u Rwanda ibihumbi 150 ndetse uhabwa n’irindi shimwe rya “Certificateâ€.
Mu mihigo y’umwaka 2012-2013 imirenge yesheje imihigo kurusha indi, ari yo Rugarama, Bungwe, Gitovu na Gahunga, yahawe igikombe cy’ishimwe n’umuyobozi w’akarere ka Burera Sembagare Samuel.


text:
ISOMO RYA MBERE
Isomo ryo mu gitabo cy’Iyimukamisiri: Iyim 17,8-13
Imbaga y’Abayisraheli yagendaga mu butayu, 8igitero cy’Abamaleki kiraza maze kirwanya Israheli i Refidimu. 9Ni bwo Musa abwiye Yozuwe ati: «Dutoranyirize intwari maze ujye kurwanya Abamaleki; ejo nzahagarara mu mpinga ya kariya gasozi, mfite inkoni y’Imana mu kiganza cyanjye. » 10Yozuwe agenza uko Musa yari yamubwiye. Arwana n’Abamaleki; naho Musa na Aroni na Huru bazamuka mu mpinga y’ agasozi. 11Iyo Musa yabaga ateze amaboko Abayisraheli baraganzaga; naho yaba amanuye amaboko Abamaleki bakaganza. 12Hashize igihe amaboko ya Musa aza kunanirwa. Nuko benda ibuye barimwicazaho ; Aroni na Huru bakaramira amaboko ye, umwe ari mu ruhande rumwe, undi mu rundi. Bityo amaboko ye aguma hamwe kugeza igihe izuba rirenga. 13Nuko Yozuwe amarira ku bugi bw’inkota Amaleki n’ingabo ze.
ZABURI. Zab 121 (120),1-2,3-4,5-6,7-8
Inyik/ Ubuvunyi bwacu buturuka ku Mana,
yaremye ijuru n’isi!
Amaso nyahanze impinga y’ imisozi :
mbese nzatabarwa n’uvuye he? .
Ubuvunyi bwanjye buturuka kuri Uhoraho,
waremye ijuru n’isi.
Ntazareka intambwe zawe zidandabirana,
umurinzi wawe ntasinziriye.
Oya, umurinzi wa Israheli ntasinziriye, ntanahunyiza.
Uhoraho ni we murinzi n’ubwikingo bwawe,
Ahora akurengera mu rugendo.
Bityo ntuzicwa n’izuba y’amanywa,
Cyangwa umwezi wa nijoro.
Uhoraho azakurinda ikibi cyose,
Anakurindire amagara yawe.
Ni koko Uhoraho azakurinda,
Kuva uhagurutse kugeza uhindukiye,
uhereye ubu n’iteka ryose.
ISOMO RYA KABIRI
Isomo ryo mu ibaruwa ya kabiri Mutagatifu Pawulo Intumwa yandikiye Timote: 2 Tim 3, 14-17 ; 4,1·2
Nkoramutima yanjye, 3,14wowe gumya kwibanda ku byo wigishijwe kandi wakiriye udashidikanya. Uzi neza uwo ubikomoraho; 15kandi kuva mu buto bwawe wamenye Ibyanditswe Bitagatifu ; ni byo bishobora kukubera ìsoko y’ubuhanga bukuganisha ku mukiro, ubikesheje kwemera Kristu Yezu. 16Icyitwa Igitabo gitagatifu cyose cyahumekewemo n’Imana, kandi gifite akamaro mu byerekeye kwigisha no kuvuguruza ubuyobe, gukosora no gutoza umuntu iby’ubutungane; 17bityo umuntu w’Imana wese akabasha kuba igihame, kandi akabona intwaro zimufasha gukora icyiza cyose. I · 4,1 Nkurahirije imbere y’Imana n’imbere ya Kristu Yezu uzacira imanza abazima n’abapfuye, ku mpamvu y’ukwigaragaza kwe n’ubwami bwe : 2amamaza ijambo, uryigishe igihe n’imburagihe, wumvishe ingingo, utote, ushishikaze mu bwihangane butarambirwa, uharanira kujijura.
IBANGONDIRIMBO RIBANZIRIZA lVANJILi
1 Zab 145 (144),17-19
Alleluya Alleluya.
Uhoraho ni umunyabutungane mu nzira ze zose,
Uhoraho aba hafi y’abamwiyambaza,
baba barnutabaje akabumva, akabagoboka.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka Lk 18, 1-8
Muri icyo gihe, Yezu 1abacira umugani, abumvisha ko ari ngombwa gusenga iteka batarambirwa. 2Nuko aravuga ati «Mu mugi urnwe hari urnucamanza utatinyaga Irnana, ntiyubahe n’abantu. 3Muri uwo mugi hari n’umupfakazi wazaga kumubwira ati: ‘Nkiranura n’uwo duhora tuburana!’ 4Amwirengagiza igihe kirekire. Ageze aho aribwira ati ‘N’ubwo ndantinya Imana bwose kandi singire uwo nubaha, 5uriya mupfakazi wandembeje ngiye kumucira urubanza rwe rurangire, areke guhora aza kumena umutwe.’» 6Nyagasani arongera ati: «Nimwumve ibyo uwo mucamanza mubi avuga.7Imana se ni Yo yarangarana intore zayo, ntizirengere kandi ziyitakambira amanywa n’ijoro?8Ndabibabwiye: izabarenganura vuba. Ariko se igihe Umwana w’umuntu azazira, azasanga hakiri ukwemera ku isi?»


text:
NUKURI MPYISI IBYO AVUGA NI U
KURI ku byumva biragoye ariko muzabyumva amadini menshi ni umugambi wa shitani
Nongeyeho ko akavuyo kadaturuka ku Mana n’umunsi n’umwe
Umuntu ariyemerera ko yabeshyaga abantu akabakuramo amafranga maze mukumva nta kibazo?
Cyokora abahimbahimba amadini uyu munsi na bo bafite ikibazo, ariko cyane cyane ababakurikira. Kuko Imana ni Umubyeyi utifuza ko abana be bacikamo ibice. Guhimbahimba amadini, ni ikinyoma, ni amaco y’inda
mubuzima umuntu ntakavuge ukuri ngwabantu bamwange Ezra mpyisi njye ndamwemera cyane ibi byubuhanuzi njye mbona rwose ari imyuka ya satani naho ibyo byuko yabeshye itariki ntacyaha kirimo
Umusaza adusaziye na bi weee
Ese icyokiganiro kinyuraho ryari sangahe kuri Radio
Uyu musaza yararangiye mushatse nk’itangazamakuru mwamureka! Nta kizima akivuga.Ubuse mubona ibintu avuga harimo logique kweli?


text:
ISOMO RYA MBERE
Isomo ryo mu gitabo cy’Umuhanuzi lzayi (lz 7, 10-16)
Uhoraho yohereza umuhanuzi lzayi 10kubwira umwami , Akhazi ati 11« Saba Uhoraho, Imana yawe, aguhe ikimenyetso cyaba icyo hasi ikuzimu, cyangwa se icyo hejuru mu kirere.» 12Akhazi arasubiza ati «Nta cyo nsabye, kandi sinshaka no kwinja Uhoraho. » 10. 13Nuko Izayi aravuga ati «Tega amatwi rero, muryango wa Dawudi! Mbese ntibibahagije kunaniza abantu, kugira ngo mube mutangiye no kunaniza Imana yanjye? 14Noneho rero ni Nyagasani ubwe uzabihera ikimenyetso: Dore ngaha umwari asamye inda, akazabyara umuhungu, maze akazamwita Emanuweli. 15 Azatungwa n’amata y’ikivuguto n’ubuki, kugira ngo azabashe kwanga ikibi agahitamo icyiza. 16Na mbere y’uko uwo mwana azabasha kwanga ikibi agahitamo icyiza, ibihugu by’abo bami bombi utinya bizaba bitakivugwa. »
ZABURI (Zab 24 (23),1-2, 34b, 5-6)
Inyik/ Uhoraho naze, umwami wuje ikuzo!
Isi ni iy’Uhoraho hamwe n’ibiyirimo,
yose ni iye hamwe n’ibiyituyeho byose.
Ni we wayitendetse hejuru y’ inyanja,
Anayitereka hejuru y’inzuzi ubutayegayega.
Ni nde uzazamuka ku musozi w’Uhoraho,
Maze agahagarara ahantu he hatagatifu ?
Ni ufite ibiganza bidacumura n’umutima usukuye,
ntararikire na busa ibintu by’amahomvu.
Uwo azabona umugisha w’Uhoraho,
N’ubutungane bukomoka ku Mana umukiza we.
Bene abo nibo bagize ubwoko bw’abamushaka,
bagashakashaka uruhanga rwawe, Mana ya Yakobo.
IBANGONDIRIMBO RIBANZIRIZA IVANJILI
Alleluya Alleluya.
Ngwino, Rufunguzo rwo kwa Dawudi!
Wowe ukingura amarembo y’lngoma y’ijuru,
uvane mu buroko abaheranywe n’umwijima.
Alleluya.
IVANJILI
+ Amagambo yo mu lvanjili ntagatifu uko yanditswe na Luka (Lk 1,26-38 )
26Hashize amezi atandatu Elizabeti asamye inda, Malayika Gaburiyeli atumwa n’lmana mu mugi wo mu Galileya witwa Nazareti, 27ku mukobwa w’isugi wari warasabwe n’umusore witwa Yozefu, wo mu muryango wa Dawudi ; uwo mukobwa yitwaga Mariya. 28Malayika aza iwabo aramubwira ati «Ndakuramutsa mutoni w’Imana ; Nyagasani ari kumwe nawe. » 29Yumvise ayo magambo arikanga, yibaza icyo iyo ndamutso ivuga. 30Malayika aramubwira ati «Wigira ubwoba Mariya, kuko wagize ubutoni ku Mana. 31Dore ugiye gusama inda, ukazabyara umuhungu, maze ukazamwita izina rya Yezu. 32Azaba umuntu ukomeye, kandi bazamwita mwene Nyirijuru. Nyagasani lmana azamwegurira , ingoma ya se Dawudi ; 33azategeka umuryango wa Yakobo ubuziraherezo, ingoma ye ntizashira.»
34Nuko Mariya abwira Malayika ati « lbyo bizashoboka bite kandi nta mugabo mfite ? » 35Malayika aramusubiza ati «Roho Mutagatifu azakumanukiraho, maze ububasha bwa Nyirijuru bukubundikire mu gicucu cye, ndetse ugiye kuvuka azaba intungane kandi azitwa Umwana w’lmana. 36Dore Elizabeti mwene wanyu na we yasamiye mu zabukuru; uku kwezi ni ukwa gatandatu kandi ubundi yitwaga ingumba, 37koko nta kinanira Imana.» 38Mariya aravuga ati « Ndi umuja wa Nyagasani; byose bimbeho nk’uko ubivuze.» Nuko Malayika amusiga aho aragenda.


text:
Ruhango: Imurikabikorwa ni kimwe mu biranga imiyoborere myiza-Guverineri Munyantwari
Guverineri w’Intara y’Amajyepfo Munyantwari Alphonse, avuga ko imurikabikorwa ari kimwe mu bimenyetso bikomeye biranga imiyoborere myiza. Ibi yabigarutseho afungura ku mugaragaro imurikabikorwa n’imurikagurisha ryateguwe n’ihuriro ry’abafatanyabikorwa mu iterambere ry’Akarere ka Ruhango ku itariki ya gatanu Gashyantare 2013.
Guverineri Munyantwari yasabye ubuyobozi bw’akarere n’abafatanyabikorwa bako gushimangira ubufatanye, ati « Ibikorwa byiza dukora bigomba gusasirwa n’ubufatanye ». Yasobanuye (...)
Guverineri w’Intara y’Amajyepfo Munyantwari Alphonse, avuga ko imurikabikorwa ari kimwe mu bimenyetso bikomeye biranga imiyoborere myiza. Ibi yabigarutseho afungura ku mugaragaro imurikabikorwa n’imurikagurisha ryateguwe n’ihuriro ry’abafatanyabikorwa mu iterambere ry’Akarere ka Ruhango ku itariki ya gatanu Gashyantare 2013.
Guverineri Munyantwari yasabye ubuyobozi bw’akarere n’abafatanyabikorwa bako gushimangira ubufatanye, ati « Ibikorwa byiza dukora bigomba gusasirwa n’ubufatanye ». Yasobanuye ko ubu bufatanye bugomba kugaragarira by’umwihariko mu kunoza igenamigambi, ikurikiranabikorwa n’isuzumabikorwa kugira ngo ibikorwa byose bibashe gufasha kugera ku ntego n’icyerekezo bigari by’igihugu.
Guverineri Munyantwari yabasabye guhora bazirikana ko umuturage ari we uri ku isonga rya byose, ko ari we byose biba bigamije kuzamura. Yabwiye abitabiriye iki gikorwa ko imurikabikorwa ari umwanya mwiza wo gukurikirana ibikorerwa mu karere, ukaba n’umwanya wo kurahura ubwenge higanwa ibishobora kwiganwa bityo bakabasha kunguka ubwenge butuma banoza ibyo bakora.
Umuyobozi w’Akarere ka Ruhango Mbabazi François Xavier, yagaragaje ko mu by’ingenzi aka karere gategereje kuri iri murikabikorwa harimo ingamba zifatika zizatuma ko n’abafatanyabikorwa banoza igenamigambi n’imitangire ya serivisi, ahamagarira abagenderera iri murikabikorwa gutanga inama no kugaragaza ibyifuzo byabo ku byanozwa n’uburyo byakorwamo.
Bimwe mu bikorwa byagezweho ku bufatanye n’abafatanyabikorwa b’Akarere ka Ruhango harimo uruganda rutunganya imyumbati rwo ku Rutabo mu Murenge wa Kinazi, uruganda rw’umuceri ruri mu Kagari ka Gafunzo mu Murenge wa Mwendo n’inganda nto zirushamikiyeho.
Akarere ka Ruhango kabarurwamo abafatanyabikorwa 85 bari mu byiciro by’Imiryango mpuzamahanga itari iya Leta 25, Imiryango nyarwanda itari iya Leta 28, Imiryango ishingiye ku kwemera 18, Amabanki icyenda n’Imishinga y’abikorera itandatu.
Imurikabikorwa n’imurikagurisha ryateguwe n’ihuriro ry’abafatanyabikorwa b’Akarere ka Ruhango ryatangiye ku wa mbere tariki ya kane Gashyatare, rikazasozwa ku wa gatanu tariki ya munani Gashyantare 2013. Ryitabiriwe n’abafatanyabikorwa 44.
Ni inkuru dukesha Grégoire Nizeyimana, umukozi w’Akarere ka Ruhango
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
"Ujye uhagurukira umeze imvi, wubahe umusaza, utinye Imana yawe. Ndi Uwiteka." Abalewi 19:32
“Ubwiza bw’abasore ni imbaraga zabo, Kandi ubwiza bw’abasaza ni uruyenzi rw’imvi.” Imigani 20:29
“Imana yategetse ko hakwiriye kubahwa cyane cyane abasaza. Iravuga iti:Uruyenzi rw’imvi ni ikamba ry’icyubahiro, Bibonekeshwa no kujya mu nzira yo gukiranuka.” Imigani 16:31
Bivuga iby’intambara zarwanywe, no kunesha kwabayeho; iby’imitwaro yahetswe n’ibishuko byarwanijwe. Bivuga iby’ibirenge birushye bigeze hafi yo kuruhuka, n’iby’imyanya yenda kubamo ubusa vuba. Mujye mufasha abana gutekereza ibyo, bazorohesha inzira y’abasaza ubupfura no kubaha, kandi bazazana ubuntu n’ubwiza mu mibereho yabo ya gisore nibita kuri iri tegeko ngo: ‘Ujye uhagurukira umeze imvi, wubahe umusaza.” Abalewi 19:32 CCh 201
“…Hari benshi b’imitwe itamirijwe uruyenzi rw’imvi Imana yubahira ko barwanye intambara nziza kandi bakarinda kwizera kwabo.” 14MR 57
“Hari abagabo Imana yamagaye baruhiye mu murimo imyaka myinshi, bahora biteguye gutanga igitambo cyose gisabwa no guca mu kaga n’ibirushya kugira ngo bamenyekanishe ukuri mu isi. Kubera imikorere yabo myiza bagerageje guhanagura urukozasoni abaka bari barasize ku murimo w’Imana. Bararwanijwe mu buryo butandukanye, bakora amanywa n’ijoro ngo barengere kwizera kwacu kugira ngo umucyo w’ukuri wamamazanywe kurabagirana kwawo kandi utangwe mu buryo bwemeza bugatsinda abawurwanya. Imiruho idatuza n’ibigeragezo baciyemo kubera kwizirika ku murimo w’Imana, byatumye ku mitwe yabo huzura imvi imburagihe. Ariko ntabwo baruhiye ubusa. Imana yumvise amasengesho yabo agurumana n’imibabaro bagize ubwo bashakashakaga ukuri ngo bakubwire bagenzi babo. Yabonye kwitamba kwabo kandi izabagororera ibihwanye n’imirimo bakoze.” TE vol 1p.188
Basore, hakenewe ubushishozi bwimbitse budufasha kwigāna abakoze ibyiza no guhunga ababuragije itorero bameze nka Nikolawo umwe mu badiyakoni ba mbere wayobye agaserereza itorero. Ibyakozwe 6:5; Ibyahishuwe 2:6
“Numvise mpatiwe kubwira bene data bageze mu zabukuru nti mugendere imbere y’Imana mwicishije bugufi. Ntimukabe abarezi ba bene so. Musohoze umurimo mwahamagariwe muyobowe n’Imana ya Isirayeli. Ingeso yo kunenga iteje akaga gakomeye benshi muri mwe. Bene so munenga bahamagariwe kwikorera inshingano mutashobora; ahubwo byari byiza ko mubabera inyunganizi. Nimubishaka hari umurimo w’igiciro cyinshi muzakora mubwira ab’ubu inararibonye yanyu y’ahashize igihe mwakizaga imitima. Nta numwe wo muri mwe Imana yigeze ishinga umurimo wo gukosora no gucyaha bene se wenyine.Mufatanye na bene so kumenya Imana. Mugirire impuhwe abikoreye inshingano ziremereye kandi mubatere akanyabugabo uko mushobora kose. Mugerageze kuvuga rumwe kandi mube mu bumwe, ntimukavugurazanye ngo bibyare amacakubiri.” Ev 106,107; RY 74.